نەبەز گۆران : گوێ لە منداڵەكان مەگرن ، نەوشیروان مستەفا لە شوێنی خۆیەتی . – WTARIKURD\nنەبەز گۆران : گوێ لە منداڵەكان مەگرن ، نەوشیروان مستەفا لە شوێنی خۆیەتی .\nهەر هێزێكی نوێ كە دروست دەبێت ، كۆمەڵێك بكەر دروست دەكات . لەناو ئەو بكەرانەدا ، هەیانە دەبێتە سیاسیەكی ژیر و لە كۆتایدا دەتوانێت ببێتە سەركردەی سیاسی ، هەشیانە هەر زوو كۆتایی پێدێت و شوێنەكەی لە خۆی گەورەترە . لەناو ئەم فەزانوێیەی هێزی نوێدا ، بكەری زۆر بڵێ پانتایەكی زۆر داگیردەكات ، بەتایبەت ئەگەر فەزاكە لە سەردەمێكدا بێت ، زۆر بڵێی ببێتە پاڵەوانی میدیایی ، نەك پاڵەوانی مەیدانی . بەشێك لەم زۆر بڵێیانە ئامانجێك لە پشتیانە ، بەشێكی دیكەیان ، تەنها خۆنوێنەكانن . دەمێك دەبنە شیوەنگێر و دەمێك سەرچۆپی كێش و دەمێكیش جگە لە ئەكتەرێكی زۆر كاتی هیچی دیكەیان لێ بەرهەما نایەت .\nلەناو ئەم تاقمە زۆر بڵێیەی هێزەنوێكاندا ، منداڵ گەلێك كە پێشوتر شتێكیان نەبووە خۆیانی پێ بنوێنن ، دێن هەمیشە ئامانجێكی گەورەتر لە خۆیان دەدۆزنەوە تا خۆنوێنیەكەیان بەو ئامانجە گەورەیەوە بنوێنن . ئەم منداڵە زۆر بڵێیانە ، كتومت لەو منداڵانە دەچن ، باوكێك پەروەردەیاندەكات و گەورەیان دەكا ت، كەچی هەمیشە لە سێبەری باوكەكەدا دەمێننەوە ، بۆ ئەوەی منداڵانی كۆڵان گرنگیان پێبدەن ، جاربەجار باسی باوكیان دەكەن و خۆیاندەكەنە قسەكەری باوك . بەدبەختی ئەم جۆرە منداڵانە ئەوەیە ، لە بەردەم باوكەكەدا هەر منداڵە بێدەنگ و قایلەكەن ، بەڵام لە غیابی باوكەكەدا ئیدی خۆیان لێ دەبێتە شوێنگرەوە ! چیرۆكێكی كۆن هەیە دەڵێت :\n( رۆژێك كرمێك پێكێ شەراب دەخواتەوە، ئیدی مەست دەبێت و خۆی لێدەگۆڕیت و دەڵێت: من مارم) كەم نین لەو جۆرە منداڵانەی چونەتە شوێنێك و ئیدی خۆیان لێ بووەتە مار، كەچی لە بنەرەتدا مار نین، كرمن. كێشەی میدیای كوردیش ئەوەیە، زۆرجار گوێ لەم منداڵانە دەگرێت كە هێشتا لە بەردەم باوكەكەدا منداڵە رازی و بێدەنگ و قایلەكەن، ڤەلێ كەچونە كۆڵان ئیدی لە بەرگەكەی خۆیان دێنە دەرەوە و خۆیان لێدەبێتە باوك! تا ئێرە نیشیاندانی وێنەی ئەو منداڵانەیە كە سەر ئێشەیەكی زۆر بۆ خەڵك و بۆ خۆشیان دروستدەكەن. ئەگەر شتێك نەبێت باسی بكەن تا بەردەوامی بە خۆنوێنیەكەیان بدەن، ناچار باس لە باوك دەكەن.\nبزوتنەوەی گۆڕانیش پڕە لەم تایپە منداڵە . تایپێك كە هێشتا نازانن منداڵن و زۆر لێیان ناگیرێت شتگەلێك دەڵێن . بۆیە ئەم منداڵە زۆر بڵێیانە جار بەجار باسی شتێك دەكەن ، لە بەرگی ئەوان زۆر گەورەترە . سەیر لەمەدایە میدیا گوێ لە منداڵەكان دەگرێت ، نەك گوێ لە وانە بگرێت كە راستیەكەیان لایە . من پێموایە ( نەوشیروان مستەفا ) هەر لەشوێنی خۆی دەمێنێتەوە و رێكخەری گشتیە . نە دەست لەكار دەكێشێتەوە و نە بەشێكی زۆری هێزەكەی بەو رستەیە رازی دەبن ، بڕیاری وابدات . ئەشێت خۆی جاربەجار بڵێت : ئەركی من تەواو بووە . ئەما ئەم رستەیە كۆتایی نیە . ناشكرێت خاڵی كۆتایی بۆ دابنرێت . لەوانەیە بۆ هەندێك قورس بێت ، بڵێیت : ئەم قۆناغە قۆناغی نەوشیروان مستەفایە . بەڵام بۆ ئەوانە قورس نیە هەست بەكاریگەری ئەم سەركردەیە دەكەن ، لە جوڵە سیاسیەكاندا . دەبێت ئاسایی وەربگیرێت یەكێك لە منداڵەكانی ئەو هێزەی ئەم سیاسیە دروستیكردوە ، هەر رستەیەك ببیستێت راستەوخۆ بیكاتە كەرەستەی خۆنواندن . خۆ هەتا منداڵەكان دەست لە خۆنواندن هەڵنەگرن و واز لەوە نەهێنن خۆیان بەگەورەكانەوە هەڵبواسن ، وێنە راستەقینەكە نابینرێت .\nپاش هەڵبژاردنە ناوخۆیەكان ، بە دڵنیایەوە ، دەستەی راپەڕاندن لەناو بزوتنەوەی گۆڕان دروست دەبێت . رێكخەری گشتی ئەو هێزە و سەرپەرشتیاری ئەو دەستەیە لەم قۆناغەدا هیچ كەس نیە ، جگە لە ( نەوشیروان مستەفا ) ئیدی منداڵەكان هەرچیەك دەڵێن ، جگە لە دیاردەیەكی میدیایی و جگە لە خۆنواندنێكی كاتی هیچی دیكەنیە . ئەگەر میدیای كوردیش كەمێك ورتر سەیری وێنەكان بكات ، ئەوكات تێدەگات قسەی منداڵەكان رووداوەكان ناگۆڕیت . گوێگرتن لێشیان هیچ ڕووداوێك ناگۆڕێت ، جگە لە خۆ خەریكردن بە بۆشیاییەوە ، ئامانجێكی دیكەی نابێت . پوختەی مەبەست ئەوەیە ، تكایە گوێ لە منداڵەكان مەگرن ، خۆتان وێنە راستەقینەكە ببینن . پاش هەڵبژاردنە ناوخۆیەكانی بزوتنەوەی گۆڕانیش دەیبینن ، ئێوە لە بۆشایدا سوڕاونەتەوە و بڕواتان بە قسەی منداڵەكان كردووە ، ئەم راستیەش ئەوكاتە بۆتان دەردەكەوێت ، كە ( نەوشیروان مستەفا ) هەر لە شوێنی خۆیەتی، واتە رێكخەری گشتی بزوتنەوەی گۆڕانە .\nس ـ ف ن\nئازاد حەمدی : بە ئەسپایی .


حه‌ماس هێزی پـۆلیسی خۆی به كه‌رتی غه‌زه‌دا بڵاو ده‌كاته‌وه\nڕێـكخراوی چه‌كداری حه‌ماسی ئیسلامی له فه‌له‌سـتین هێزی پـۆلیسی خۆی به كه‌رتی غه‌زه‌دا بڵاو كردۆته‌وه، وه‌ك به‌ره‌نـگاریـیه‌كی سه‌رۆكی فه‌له‌سـتینیـیه‌كان مه‌حمود عه‌باس، كه پـێـكـهێنانی هێزی جیای ڕه‌تـكردۆته‌وه.\nڕۆژی چوارشه‌ممه 3 هه‌زار پـۆلیسی سه‌ر به حه‌ماس له كه‌رتی غه‌زه‌دا بڵاوبوونه‌ته‌وه. وه‌زیری ناوخۆی فه‌له‌سـتینیـیه‌كان سه‌عید صیام گوتوویه‌تی ئه‌م هێزه نوێـیه‌ی پـۆلیس ئارامی ده‌گێڕێته‌وه بۆ غه‌زه.\nبه‌ڵام ده‌مڕاسـتێـكی به‌ڕێز عه‌باس كه به سه‌ردانێـك له ئه‌وروپایه، ڕه‌خنه‌ی له‌م هه‌نـگاوه‌ی حه‌ماس گرتووه، وه ده‌ڵێت پـشـێوی و ئاڵۆزكاری له ناوچه فه‌له‌سـتینیـیه‌كاندا زیاد ده‌كات.\nهه‌روه‌ها به‌ڕێز عه‌باسیش فه‌رمانی داوه به هێزه‌كانی پـۆلیسی سه‌ر به‌خۆی بڵاوبـبنه‌وه. به‌ڵام تا ئێـسـتا ڕوون نیـیه ئایا پـۆلیسی سه‌ر به مه‌حمود عه‌باس له كه‌رتی غه‌زه بڵاو بوونه‌ته‌وه یان نا.\nحه‌ماس ئه‌و هێزانه‌ی بڵاو كرده‌وه پاش چه‌ند كاتژمێـرێـك له كوژرانی دوو ئه‌ندامی حه‌ماس  به ده‌ستی ژماره‌یه‌ك چه‌كدار له دوو هێرشی جیادا.\nشایه‌نی باسه حه‌ماس كه‌سـێـكی داناوه بۆ سه‌ركردایه‌تی كردنی ئه‌م هێزه كه به جه‌مال ئه‌بو سه‌مه‌هدانه ناسراوه، یه‌كێـكه له‌و چه‌كدارانه‌ی وه‌ك ده‌گوترێت به‌رپـرسه له‌و هێرشه ڕۆكێـتیــیانه‌ی كراونه‌ته سه‌ر ئیسرائیل.


ئەزموونی عەمر خالیدەکان لە کوردستان دووبارە مەکەنەوە!\nوتار/ 10/09/2017 275 جار بینراوە\nهاوژین عمر كریم\nهەموومان ئەوە دەزانین کە (عەمر خالید) بۆ ساڵانێکی زۆر بانگخوازێکی دیار و خۆشەویست و خاوەن کاریگەریی گەورە بوو لە نێو شوێنکەوتوانی هەموو ڕەوتە ئیسلامییە جیاجیاکاندا، بە تایبەتیش لە نێو چینی گەنجاندا. ئەو وەکو بانگخوازێکی میسریی، ناوبانگ و خۆشەویستی و کاریگەریی و پرۆژەکانی سنووری میسریان تێپەڕاندبوو بۆ هەموو وڵاتانی ئیسلامیی و عەرەبی. نەک بە تەنها عەمر خالید، بەڵکو ژمارەیەک بانگخوازی دیکەی هاوشێوەی عەمر خالیدیش هەبوون. ساڵی ۲٠۱٠ تۆڕی (بی بی سی) بڵاوی کردەوە کە ژمارەی جەماوەری (عەمر خالید) زیاترە لە جەماوەری میدیاکاری بەناوبانگ (ئۆپرا وینفری). ساڵی ۲٠٠۷یش گۆڤاری (تایم)ی ئەمریکی بە یەکێک لە کەسایەتییە زۆر کاریگەرەکانی جیهان دەستنیشانی کرد.\nکێشەی ئەم عەمر خالیدانە ئەوەبوو، وەک ئەوەی بانگخوازی سەرکەوتوو بوون، بەڵام نەیان توانیوە خاوەن ڕوئیا و هەڵوێست و پرۆژەی سیاسیی دروست و سەرکەوتوو بن، واتە لە لایەنی سیاسییەوە، لەبری ئەوەی لە بەرەی هێز و ڕەوتە ئیسلامییە سیاسییەکان خۆیان ببیننەوە، بەرەی دەسەڵات و دەوڵەتە ستەمکار و دژ بە هێزە ئیسلامییەکانیان هەڵبژارد، یان لانی کەم وەکو پێویست هاوخەمی ڕەوتی ئیسلامیی و قوربانییەکانیان نەبوون.\nعەمر خالید و چەند بانگخوازێکی دیکە، لە ئاستی کودەتاکەی تەمموزی ۲٠۱۳ى میسر و دوورخستنەوەی موحەممەد مورسی لە سەرۆکایەتیی کۆماری ئەو وڵاتە، وەکو پشتیوانێکی کودەتاچییەکان دەرکەوتن و (سیسی)یان هەڵبژارد نەک (مورسی)، شوێن پرۆژەی سعودیە و ئیمارات کەوتن نەک ئیخوان. ئەنجامی ئەو لایەنگرییەشیان بۆ پرۆژەی کودەتاچییەکان، بریتی بوو لە بچووکبوونەوەی کەسایەتییان و بە جارێک ڕێز و خۆشەویستییان لە دڵی زۆرێک لە مسوڵمانانی ناوچەکە و جیهانی ئیسلامیی و عەرەبییشدا کاڵبوویەوە و ئێستا لە بیری زۆرێک لە هەوادارانیشیاندا نەماون.\nهەرچی پەیوەست بە دۆخی هەرێمی کوردستانیشە، ئێستا کە لە بەردەم ژمارەیەک بژاردەی سیاسیی مەترسیدارداین بۆ چۆنێتیی ئیدارەدانی هەرێم و درێژکردنەوەی تەمەنی ستەمکاریی و قەیرانەکان و دەسەڵاتی گەندەڵکاران بە ناوی چارەسەری دۆخی سیاسی و قەیرانەکانەوە، لێرە و لەوێ دەبینین کە ژمارەیەک بانگخوازی تێکەڵ بە ڕەوتە سیاسییە ئیسلامییەکان، وەکو کارەکتەری سیاسیی دێنە سەر شاشەی میدیاکان و سیناریۆکانی کاراکردنەوەی پەرلەمان و چارەسەری دۆخەکە بەیان دەکەن، تەبعەن لە گۆشەنیگای دەسەڵاتە ستەمکارەکەوە، نەک سیناریۆ و پرۆژە و پێشنیازەکانی هێزەکانی بەرانبەر دەسەڵات، بەتایبەتیش پرۆژەی برا ئیسلامییەکانی دیکە بۆ چارەسەر. لەوەش سەیرتر، خۆت وەکو بانگخوازێک، مەیلت بە لای بەشداریی لەو سیناریۆیەدا هەبێت، کە لە بنەڕەتدا کودەتایە بەسەر شەرعییەت و لە ناویشیدا یەکێک لە برا مسوڵمانەکانت و ڕەوتەکەی، ڕەنگە ببنە قوربانیی ئەو کودەتایە لە حاڵەتی ڕوودانیدا.\nلێرەدا گرفتەکە ئەوە نییە تۆ وەکو بانگخوازێک، یان خاوەن پاشخانی ئیسلامیی، پرۆژەیەکی سیاسیی دیکە و جیاواز لەوەی براکەت تەبەننی بکەیت، چونکە هەموان بیروبۆچوون و دنیابینی و خوێندنەوەی تایبەت بە خۆیان هەیە و بوونی پرۆژەی جیاواز حاڵەتێکی سروشتی و نۆرماڵە. گرفتی سەرەکیی لەم نێوەندەدا ئەوەیە، تۆ وەکو بانگخوازێک کە ساڵانێکە باسی بەها باڵاکانی ئیسلام و مەقاسیدی پەیامی ئیسلام بۆ خەڵکی دەکەیت، کە لە ناویشیدا بەرگرتن لە ستەم و ستەمکاریی هەیە، کەچی خۆت داخڵی پرۆژەیەکی ستەمکاریی بووبیت، یان لانی کەم دەست و پەنجەت لەگەڵی نەرم کردبێت. لەوەش سەیرتر، تۆی بانگخواز لە بەرانبەر کودەتاکردن بەسەر (مورسی)دا، ڕەخنەی جددییت لە بانگخوازێکی وەکو (عەمر خالید) و هاوشێوەکانی گرتبێت کە پشتی کودەتاچی و ستەمکارەکانیان گرتووە و، چوار پەنجە درێژەکەشت وەکو پشتیوانی و هاوخەمیی بۆ قوربانییانی (مەیدانی ڕابیعەی عەدەویی) بەرز کردبێتەوە، بەڵام خۆت لە کوردستان هەمان ڕەفتار و ئەخلاقی سیاسیی (عەمر خالیدەکان) دووبارە بکەیتەوە. ئەم حاڵەتەش دەلالەت لە بوونی خەلەل و کەموکورتیی مەنهەجیی دەکات لە بیر و تێگەیشتنی ئەو جۆرە کارەکتەرە ئیسلامییانەدا.\nلەم نێوەندەشدا ئەوەی ماوە بیڵێین ئەوەیە، ئەگەر ئەو هەڵوێستانەی عەمر خالیدەکان هەڵە بووبن، ئەوا دەبێت بۆ کەسانی هاوشێوەی ئەویش هەڵە بن. دووبارەکردنەوەی مامەڵە و هەڵوێستە سیاسییەکانی (عەمر خالید) و هاوشێوەکانی، هەمان دەرئەنجام و کاریگەریی سلبییان دەبێت لەسەر خاوەنەکانیان، ئەوەی دووبارەیان دەکاتەوە لە کوردستان، دەبێت چاوەڕێی مرداربوونەوەی کەسایەتیشی بکات. هەربۆیە ئەگەر خۆتان و پەیام و کەسایەتییتان خۆش دەوێت، ئەوا ئەزموونی عەمر خالیدەکان لە کوردستان دووبارە مەکەنەوە!\nنوێترین نوسینەکانی هاوژین عمر كریم\nکۆچی دوایی نەوشیروان موستەفا.. هەستێکی ناخۆش و خوێندنەوەیەکی خێرا\nبە داخەوە بۆ ئەم ڕۆژەی کە پایتەختی تێکەوتووە!\nمامۆستایانی ئاینی، تکایە ڕەچاوی باری دەروونیی هاووڵاتیان بکەن!\nوتەکانی هەڵەدنی و دڵشاد شەعبان گوزارشت لە چی دەکەن؟!


مارفی ئاغایی و خزمەتە ئەدەبییەکانی – کوردستان و کورد\nمارفی ئاغایی و خزمەتە ئەدەبییەکانی\nمەعرووف ئاغایی ناسراو بە مارف ئاغایی کوڕی حاجی محەممەدی ئاغایی لە بنەماڵەی “پاشایی”، ڕۆژی ٢ی ڕێبەندانی ساڵی ١٣٤٤ی هەتاوی لە گوندی وەزنێ لەنێوان شاری شنۆ و نەغەدە لەدایک بووە. مارف ئاغایی خوێندنی سەرەتایی و ناوەندی لە شاری نەغەدە تەواو کردووە و لە گەرمەی خوێندنی ناوەندیدا لەگەڵ بنەماڵەکەی هاتوونەتە شنۆ. ئەو لە قۆناغی دواناوەندیدا ساڵێک گیراوە و لە خوێندن دابڕاوە.\nبەداخێکی گرانەوە مارف ئاغایی ساڵی ١٣٧٧ لەگەڵ دوو هاوڕێی بە ناوەکانی جەعفەر قازی و سەرتیپ مەنسووری لەکاتی گەڕانەوەیان لە سەرەخۆشیی مینا خانم، خێزانی پێشەوا لە شاری مەهاباد بۆ ورمی تووشی ڕووداوی هاتوچۆ بوون و گیانیان لەدەست دا.\nپەیوەندیی و چالاکی مارف لە گۆڤاری سروەدا\nمارف کەسایەتییەکی فرەڕەهەندی هەبوو، هەر لە کەسایەتییە ئەدەبییەکەیەوە بگرە تا کەسایەتییە ڕۆژنامەوانییەکەی. مارف وەکوو تاکێکی ڕۆشنبیری کۆمەڵگە هەستی بە پەروەردەکردنی قەڵەمی گەنجەکان کرد کە لە داهاتوودا کۆمەڵگای کوردی پێویستی بە ئەو گەنجانە دەبێت. بۆیە زوو گۆڤاری “سروە”ی وەک باشترین شوێن بۆ بە ئەنجامگەیاندنی ئەو کارە بینی. مارف لەو گۆڤارەدا بەشێکی بۆ وەڵامدانەوەی نامەکان دانابوو و زۆر بەوردی و لێپرسراوانە وەڵامی بۆ خوێنەرەکان و خاوەن بەرهەمەکان دەناردەوە و بەوپەڕی ڕێزەوە هەڵسوکەوتی لەگەڵ دەکردن، واتە مارف خۆی کردبووە پردی پەیوەندی لەنێوان سروە و خوێنەران‌دا. مارف جگە لەو پەیوەندییەی کە لەگەڵ نووسەران و خوێنەراندا هەیبوو، پەیوەندییەکی پتەویشی لەگەڵ کەسایەتییە ڕۆژنامەوانەکاندا هەبوو و گرینگییەکی زۆری بە وتووێژ دەدا. یەکەم ژمارەی تایبەت بە وتووێژ کە هەم بوو بە دوایین ژمارەشی و وەکوو پاشکۆی سروە لە ساڵی ١٣٧٦ی هەتاویدا بڵاو بۆوە کە لەگەڵ زۆربەی کەسایەتییە بەناوبانگەکان وتووێژی کردبوو. ئەوەش کارێک بوو کە لە چەشنی خۆیدا لە ڕۆژهەڵاتی کوردستان بێ‌وێنە بوو. با ئەمەش لەبیر نەکەین کە مارف لە بواری ڕۆژنامەوانیدا، یەک لە چالاکترین و نوێخوازترین ڕۆژنامەوانی سەردەمی “سروە” بوو.\nمارف ئاغایی لە ساڵی ١٣٧٥دا لەگەڵ هاوڕێیەکانی، هەوڵی دامەزراندنی «حەو‌تەمین ئەنستیتۆی کورد»ی جیهان لە تاران دەدەن، کە ئەو ئەنستیتۆیە بە بڵاوکردنەوەی گۆڤارێک بە ناوی «کوردستان» دەست بە کارەکانی دەکا و بە دوای بڵاوکردنەوەی ژمارەیەکی ئەم گۆڤاره، وەزارەتی فەرهەنگ پێش بە بڵاوکردنەوەی دووبارەی گۆڤارەکە دەگرێ و چەند ساڵ دوای داخستنی گۆڤارەکە، ئەنستیتۆش بۆ هەمیشە دادەخرێت. (کتێبخانەی کوردیکا)\nبیرەوەریی فەتاح ئەمیری له مارف ئاغایی\nجارێکی ئەمن لە ماڵی مارف بووم، مارفیش ئەوکات لە دەبیرستان دەیخوێند و هاتە تەنیشتم و دەفتەری ئینشاکەی پێشان دام، کە چاوم لە نووسراوەکانی کرد زیاتر لە تەمەنی دەیاننواند. زۆرم بارەکەڵڵا پێ گوت کە لە خۆشییان سوور هەڵگەڕا. دەفتەرەکەی داوە دەستم و گوتی: ((خاڵە پێم خۆشە یادگارێکی تۆم لەلا بێ)). منیش پەخشانێکی کورتم بە کوردی بۆ نووسی:\n“ئازیز بڕوانە، قرچە برژە، هاوینە ڕۆژێکی گەرمە، گەڵای گەشی شۆڕەبییەکان سیس و ژاکاو و …” وشەکانی زۆر بە زەحمەت ساغ کردنەوە و پاشان گوتی: “شەرتە ڕۆژێکی ئاوا فێر بم.” وەڵڵا زۆری نەخایاند زمانی کوردی فێر بوو بەتایبەت پاش دامەزراندنی ئینتشاراتی سەلاحەدین هەر زۆر چووە سەرێ.\nکاک فەتاح ئەمیری هەروەها دەگێڕێتەوە کە ڕۆژێکیان لەگەڵ مارف دووبەدوو بووین و باسی مەستوورە و ژیلا و سوارەمان دەکرد کە باسی فرووغی فەڕوخزادیشمان هێنا نێو قسەکانمان. بۆم گێڕاوە کە لەگەڵ مامۆستا هێمن لە ڕۆژی مەرگیدا بە دیتنی وێنەکەی و شیعرێکی فرووغ گریاوین، کە بۆ مارفم خوێندەوە ئەویش دەستی کرد بە گریان، زۆرم دڵخۆشی داوە و گوتم ئەرێ برالە ئەتۆ بۆ ئەوەندە گرینۆکی؟\nگوتی: “ئەگەر ڕاستت دەوێ پێم وایە منیش هێندەم نەماوە.” وتم ئەتۆ بۆ؟ خۆ تازە هەوەڵی لاوێتە.\nگوتی: ڕاستییەکەی ئەوەیە کە هەست بە مردن دەکەم.\nئەو قسانە ساڵێک پێش مردنی بوون و کاتێک محەممەدی قازیمان دەناشت، لەگەڵ مارف لەسەر قەبرەکەی ڕاوەستابووین، دیسان گوتی خاڵە ئەمنیش لە هۆوەی بنێژە. ئەوجار لێی تووڕە بووم و ئەویش گوتی خاڵە ئەو هەستی مردنە وازم لێ ناهێنێ و هەر لێم توندتر دەبێ. بەداخەوە دڵە پڕ لە هیواکەی خەبەری کۆچی دابوو.\nشارەزاییی مارف بەسەر زمانەکاندا\nمارف لە زمانەکانی فارسی و کوردی و ئینگلیزی و تورکییشدا شارەزایی هەبوو. جارێکیان کاک ئەحمەدی قازی گوتبووی: “کەسێک بیهەوێ لە ئەدەبیاتی ئەوڕۆدا سەرکەوێ، دەبێ زمانێکی خاریجی بزانێ و شارەزای تەواوی وڵاتەکەی خۆشی بێ.” مارفیش بە شوێن ئەو قسە جوانەدا، دەستی کرد بە ئینگلیزی خوێندن و تا ڕادەیەک پێش چوو کە دەستی کرد بە وەرگێڕانی چەند کورتە چیرۆکی ئینگلیزی بۆ سەر زمانی کوردی و چەندین کورتە چیرۆکی تریشی لە فارسییەوە وەرگێڕانەوە بۆ سەر زمانی کوردی کە هەڵگری نێوەرۆکی بەرزی ئینسانی و دەردی کۆمەڵگەی کوردەواری بوون.\nگرینگیی شێعرەکانی مارف\nمارف هیچ کات نەیتوانیوە لە بەرانبەر کارەسات و ڕووداوەکان بێدەنگ بێ. گرینگی لەوەدایە کە مارف نایهەوێ ڕووداوەکان وەکوو خۆی نیشان بدا یا دنیای دەورووبەری بە دیمەنی شێعر پیشان بدات. بەڵکوو دەستەواژە و نەخشەی تازەی ئەو خودی ڕووداو، مێژوو و خۆشەویستی تازەی خوڵقاندووە. بە گشتی دنیای ئەفسوون و تازەبەهاری شیعری مارف پڕاوپڕ لە خۆشەویستی خاک، جوانی، ئازادی، مرۆڤایەتی و، ئەوین و دابڕان و … بوو:\nتوانای کۆچی نییە\nئەوەیە ڕازی مانەوەی هەمیشەی من\nمارف هیچ کات وشە و کەڵکەڵەی دەروونیی لە خاک و وڵاتەکەی دوور نەکەوتوونەتەوە و سادە و ڕەوان نمەی باران و گەزیزەکانی کێلەشین لەگەڵ خۆی و خوێنەر دواون. مارف قسەی دڵ و زمان و کردەوەی یەک بوون.\nدڵی منیش قاپ\nبزە قەرز کە\nلەنێو شیعرەکانی‌دا وشەگەلی لەو شێوەیە زۆر دەبینین وەکوو: مردن، مەرگ، گۆڕستان و … کە ئەو وشانە نیشاندەری ئەوەن کە لە دەروون و نەست و هەستی شاعیر هەڵقووڵاون.\nشیعرەکانی مارف بە شێوەیەکن کە بیر و هزری مرۆڤ داگیر دەکەن و تووشی پرسیارت دەکەن لەو پرسیارانەی کە داددەچڵەکێنن.\nپێوەندییە کۆمەڵایەتییەکانی مارف\nمارف یەکێک لەو کەسانە بوو کە هاموشۆی لەگەڵ خەڵک بەتایبەت لەگەڵ هونەرمەند و نووسەراندا زۆر بەهێز بوو. لەگەڵ کەسانێک وەکوو مامۆستا حەقیقی، شێرکۆ بێکەس، عەبدوڵڵا پەشێو، لەتیف هەڵمەت، حوسێن عارف، حەسیب قەرەداغی، پڕۆفیسۆر عیزەدین مستەفا ڕەسووڵ، مەسعوود محەممەد و … وتووێژی هەبوو. لەگەڵ هەموویان پێوەندیی دەگرت و هاتوچۆی هەبوو و تەنانەت نامەگۆڕینەوەشی لەگەڵ ئەو بەڕێزانە هەبوو و لەگەڵ بەڕێز ڕەحیم لوقمانیش، پێش وەی یەکتریش ببینن بە نامەگۆڕینەوە پێکەوە وتووێژیان دەکرد و لە کار و چالاکیی یەکتر ئاگادار دەبوونەوە. بە گشتی پێوەندی کۆمەڵایەتیی مارف زۆر زۆر بەهێز بوو و دایم حەزی لە وتووێژ و کۆبوونەوەی ئەدەبی بوو و هەموو کاتیش قسەی خۆی پێ بوو. زۆربەی ئاشنایەتیی لەگەڵ نووسەران و هونەرمەندانیش هەر لە ڕێگای نووسین و شیعرەوە بووە. (کتێبخانەی کوردیکا)\nتایبەتمەندیی شێعرەکانی مارف\nزمانی شێعریی مارف زمانێکی سادە و ساکار و ڕەسەنە و لەسەر بنەمای ڕێزمانێکی دروستی کوردی داڕژاوە. ئازاد بوون لەهەر قەید و بەندێک. کەڵک‌وەرگرتن لە هۆگەلی سروشتی وەکوو با، سەرما، سەهۆڵ، گەردەلوول ، باران کە ٤٠ جار دووپات بۆتەوە، هەور ٣٦ و گەڵا ٢٤ جار و برووسک و ئاگر و … کە کردووینە بە موتیڤی خۆی و بە لێکگرێدانیان دیمەنگەلی تازە دەخوڵقێنێ. گرنگیدان بە باس و بابەتی کۆمەڵایەتی، کوردایەتی، مێژوویی و فۆلکلۆر و خۆشەویستی لەڕادەبەدەر بۆ نیشتمان.\nلە باری زمانەوە، وشە و ڕەستەکان تەنیا و تەنیا لە خزمەتی شێعرییەتی شێعردان. ئەو بە تێکشکاندنی بونیادی کۆنی زاڵ بەسەر شیعری کوردیدا، توانی بونیادێکی تازە بخوڵقێنێ و شوێن پێی تازەگەری بنوێنێ.\nهەرچەند دەقە شێعرییەکانی مارف زیاتر لە کورتەشێعردا خۆ دەنوێنن، کەچی هەڵگری مانای قووڵ و لێکدانەوە و خوێندنەوەی چەند لایەنەن ( قوربانی، ئاوات، ئەزموون و …). دەقەکان زیاتر لە شێوەی پرسیادا خۆیان ڕووبەڕووی بەردەنگ دەکەنەوە. (هیوا، بۆ؟، داوا، تینوو، پرسیار، دڵنیایی و …). مردن و بێهیوایی خۆیان خزاندۆتە زۆربەی دەقەکانەوە (سێ هەنگاو تا مەرگ، چارەنووس، بەفر، تەنیایی، پێنج کۆپلە شیعری یاغی، دیدار و …).\nنێوەرۆکی شیعرەکانی مارف ئاغایی\nنێوەرۆکی شیعرەکانی مارف نێوەرۆکێکی ئینساندۆستانەیە، لایەنگری لە گەلی کورد و دەربڕینی دەردی کورد و نیشتمانە. زۆرێک لە شێعرەکانی بە شێوەیەکی ناڕاستەوخۆ و کینایە و ڕەمزی دەردەبڕین، واتە دەکرێ لە بواری نێوەرۆکەوە بیانکەینە دوو بەش:\n– بەشێکیان ئەو شێعرانە دەگرنە بەر کە شاعیر دیمەن و باری فکری و کۆمەڵایەتی نیشتمان وەکوو مرۆڤێک کە ژیانی خۆی و گەلەکەی دابێتە دەست قەدەر، بێ ئەوەی هیچ هەوڵ و تەقەلایەک بۆ بارودۆخەکە بدرێ.\n– بەشێکی تریش ئەو شێعرانەن کە لەژێر کارتێکردنی برووسکەگەلێک نووسراون کە تۆزێک ڕووناکایییان خستۆتە ناو تاریکخانەی نیشتمانەکەی و پڕن لە هیوا.\nشاعیر لەو بەشەدا هەوڵی ناسینی خۆی و مێژووی گەلەکەی و هەست‌کردن بە هەلومەرج و کێشەکانی تایبەتی کۆمەڵگە دەدا، ئەویش بە شێوەیەکی زۆر ورد و زانستی کەم‌وکووڕی و باری نالەباری وەسف دەکا:\nکاتێک فکری دوور بوون لە باڵای تۆ دەکەم\nدەست بە تکا\nیەک بەدوای یەکدا چاوەڕێن\nدە پێم بڵێ! ئەمن کامتان بەجێ بێڵم\nژان و ئازار یا دەرد و ئێش؟\nشاعیر لە نیشتمانەکەیدا جگە لە ژان و ئازار ناسیاوێکی تری نییە کە ئەگەر ڕۆژێک ئەو نیشتمانە جێ بێڵێ خەمیان بۆ بخوا:\nلەم مێژوو پڕدووکەڵە\nچۆن دووکەڵی ماڵ سووتان و تۆپ‌باران و کیمیاباران\nلەنێو ئەم ڕووبارە لێڵە چلۆن ئاو و فرمێسک و خوێن\nلەیەک جیا دەکەیتەوە؟\nتۆ لەناو خەونی ژیاندا، دەخولێیتەوە.\nشاعیر لێرەدا ژیان وەکوو کابووسێک دەبینێ، خەونێک کە جگە لە مەرگ و کوشتن و برین، تۆپباران و کیمیاباران و ئەنفال زیاتر هیچی تێدا نییە. شاعیر کەسێکی هوشیارە و ئاگاداری گەورەیی و شکۆی ڕابردووی گەلەکەی بووە، شاعیر ویستوویە ئەو ڕابردووە پڕ لە شانازیییە، وەک ڕاسپاردەیەکی گرنگ بۆ داهاتوو ڕاگوازێتەوە.\nمارف بەڕادەیەک لەگەڵ نیشتمانەکەیدا تێکەڵە، کە کاتێک دەیهەوێ باسی خۆشەویستەکەی بکا نازانێ لەو سێ وشەیە “خاک، نیشتمان، زێد یا وڵات” کامیان هەڵبژێرێ بەڵام کاتێک بیری دوورکەوتن لە نیشتمانەکەی هەڵی دەگرێ (( ژان و ئازار)) منەمنیانە و شاعیر داوا دەکا پێی بڵێی کامیان هەڵبژێرێت:\nکاتێک شێعری خۆشەویستیی تۆ دەنووسم\nوشە دوای وشە چاوەڕێن\nدە پێم بڵێ: ئەمن کامیان هەڵبژێرم\nخاک، نیشتمان، زێد یا وڵات؟\nبەرهەمەکانی مارف ئاغایی\nبەداخەوە مارف ئاغایی بە هۆی ماڵئاوایی زووی لە ژیان تەنیا یەک دیوانەشیعری لەپاش بەجێ ماوە بە ناوی “زەوی سەخت و ئاسمان دوور”، کە لە کۆتایی ساڵی ١٣٧٥دا شێعرەکانی کۆ دەکاتەوە تا لە کتێبێکدا بە نێوی “پردی برووسک” چاپیان بکا، بەڵام دوایی ناوی کتێبەکە دەگۆڕێ بە “زەوی سەخت و ئاسمان دوور” و هەموو شتێک بۆ چاپ‌کردنی کتێبەکە ئامادە دەکات. بەداخەوە کە مارف ئاغایی دەرفەتی لە چاپدانی کتێبەکەی بۆ هەڵناکەوێ و کتێبەکەی لە لایەن بنەماڵەی ئاغایی و دوای مەرگی شاعیر لە چاپ دەدرێ. (کتێبخانەی کوردیکا).\nزۆربەی نووسراوەکانی دیوانەشیعرەکەی بە شێوەی کورتەشێعرن، هۆی کورتبوونی شیعرەکانیشی ڕەنگە بۆ ئەوە بگەڕێنەوە کە مارف ئاغایی هەوڵی دابێ ئەزموونێکی نوێ بێنێتە ناو دنیای شیعری کوردی. بەپێی ئەو شیعرانەی کە لە زەوی سەخت و ئاسمان دووردا هەنە، ئەوە دەردەخەن کە کاک مارف زۆرتر حەزی لە ساختارمەندکردن یا پێکهاتەکردنی شیعر هەبووە. بۆ نموونە وەکوو ئەو شیعرە:\nبە ڕواڵەت: گەنجی گەنج\nبە دەروون: پیری پیر\nدەترسێم زۆر زووتر ناچار بم\nلەو دیوی ڕواڵەتم بنێژم.\nئەوەیکە لەو شێعرەدا بەدی دەکرێ ئەوەیە کە لە سەرەتا و کۆتا بەشی شیعرەکە، لەسەر دوو حاڵەتی مرۆڤ پێ دابگرێ و لە نێوەڕاستی ئەو پێکهاتەیەدا بە جۆرێک لە جۆرەکان ڕوونکردنەوە لەسەر ئەو حاڵەتە پارادۆکس و دژوازەی وجوودی شاعیر هەبێت.\nمارف ئاغایی تەنیا دوو شیعری درێژی هەیە بە ناوەکانی “سەفەری مەرگ و ژین” و “پەیام” کە لەژێر کاریگەرییەتی شێعری شێرکۆ بێکەس‌دان.\nمارف ئاغایی لەو شاعیرە هەڵکەوتووانەیە کە هیچ کات لە دەربڕینی ڕاستییەکانی کۆمەڵگە چاوپۆشی ناکا. شیعرەکانی مارف سەرنجی خوێنەر ڕادەکێشن بۆ “وەرینی گەڵایەک، کوژرانی باڵندەیەک، پشکووتنی گوڵێک”، کە سەرنجی هەموو کەسێک ڕاناکێشن و بە لای هەموو کەسێکەوە گرنگ نین، بەڵام مارف بە هێنانە ئارای ئاشناییسڕینەوە لە هەر یەک لەم دیاردانەدا هەستێک بە دنیایەک حەقیقەتەوە دەردەبڕێ.\nتا ڕادەیەک شیعرەکانی مارف تایبەتمەندی مەکتەبی ڕئالیسمیان هەیە. واتە مارف خۆی فریو نادا و هەر شتێک کە هەستی جووڵاندبا نیشانی دەدا. ئاواتەخوازی و چاوەڕوانی وەک دوو ڕاستەقینەی دیاریکراو لە شیعری مارفدا خۆ دەنوێنن.\n١. ڕازی مانەوەی خاک (کۆکردنەوەی: هادی حەبیبی)\n٢. کتێبخانەی کوردیکا (تەنیا ئەو شوێنانەی ئاماژەم پێ کردوون لە کتێبخانەی کوردیکام وەرگرتوون.)\n* لە پوڕتاڵی زانکۆی “کوردستان” وەرگیراوە


نیشانە باوەكانی هەوكردنی پرۆستات بزانن\nئەڵوەند كوێستانی 02/10/2021 - 07:47 هەواڵ/تەندروستی\nپرۆستات بریتییە لە ئەندامێك لە ملی میزەڵدانی پیاو، تەنها پیاو ئەو ئەندامەی هەیە، هەندێك شلە دەردەدات كە بەشدارە لە پێكهاتەی تۆواوی پیاوو پێدانی خۆراك بە تۆوی پیاو، بە شێوەیەكی ئاسایی قەبارەكەی بەقەد گوێزێكە، بەڵام لەزۆر باردا هەڵدەئاوسێت و گەورە دەبێت، بەمەش نیشانەی بێزاركەر دروست دەكات.\nهەوكردنی پرۆستات بە گشتی دوو جۆری هەیە، كورتخایەن و درێژخایەن، دەكرێت لە هەموو تەمەنێكی پیاو رووبدات، بەڵام زیاتر لە تەمەنی نێوان (30 – 50) ساڵی روودەدات، هۆكارەی سەرهەڵدانیشی دەكرێت بەهۆی تووشبوون بە بەكتریاوە بێت یاخود نا.\nبە گشتی نیشانەكەنی هەوكردنی پڕۆستات بریتین لە؛\n1. ئازارو سووتانەوە لەكاتی میز كردن.\n2. هەبوونی ئاستەنگ (زەحمەت) لە میزكردن.\n3. زۆر میزكردن و هەڵسانەوە بۆ میزكردن لە كاتی شەودا.\n4. زوو تەنگاوبوون بۆ میزكردن.\n5. ئازار لە بنی زگ و چووك و گون.\n6. ئازار لە كاتی ئاوهاتنەوە (دوای جووتبوون).\nئەوەی شایەنی گووتنە، چارەسەری هەوكردنی پرۆستات بەگشتی پێویستی بە پشوودرێژی هەیە، رەنگە پێویست بكات بۆ چەندین مانگ چارەسەری وەربگیردرێت، بەڵام ئەگەر بە زوووی هەستی پێبكرێت و دەستنیشان بكرێت چارەسەریەكەی ئاسانتر دەبێت.


په‌رتوکا پیرۆز » مزگینیا مەرقۆسی » به‌شێ 13\nدەمێ ژ پەرستگەهێ دەركەفتی، ئێك ژ شاگردێن وی گۆتێ: «مامۆستا، بەرێ خۆ بدێ، ئەڤ بەر و ئاڤاهیە چەند جهێ مەندەهۆشیێنە!»\nئینا عیسای بەرسڤا وی دا: «تۆ ڤان ئاڤاهیێن مەزن دبینی؟ بەر ل سەر بەری نامینیت، هەمی دێ هێنە هەڕفاندن.»\nدەمێ ئەو ل سەر چیایێ زەیتوونان ل بەرامبەر پەرستگەهێ یێ روینشتی، پەترۆس، یەعقوب، یوحەننا و ئەندراوس ب تنێ ل گەل بوون و پرسیار ژێ كر:\n«بێژە مە ئەڤە دێ كەنگی چێبن؟ و دێ چ نیشان هەبیت، دەمێ بجههاتنا وان هەمی تشتان نێزیك ببیت؟»\nعیسای دەست پێ كر و گۆتە وان: «هشیار بن كەس هەوە د سەردا نەبەت.\nگەلەك دێ ب ناڤێ من هێن و دێ بێژن: ‹ئەز ئەوم!› و دێ گەلەكان د سەردا بەن،\nدەمێ هەوە گوهـ ل جەنگ و دەنگوباسێن جەنگان دبیت، نەڤەجنقن. دڤێت ئەڤ تشتە روی بدەن، لێ ئەڤە هێشتا نە دویماهیە.\nچنكو دێ مللەتەك دژی مللەتەكی و پاشایەتیەك دژی پاشایەتیەكێ رابیت و دێ ل گەلەك جهان بیڤەلەرز روی دەن و دێ كولب پەیدا بن، لێ ئەڤە دەستپێكا ژانێن زاڕۆكبوونێنە.\nلێ هوین د هشیار بن. ئەو دێ هەوە رادەستی دادگەهان كەن و دێ ل كنیشتەیان هێنە قوتان و ژ بەر من ل بەرامبەر حوكمداران و پاشایان دێ هێنە راوەستاندن، دا هوین ل بەرامبەری وان شاهدەییێ بدەن.\nبەری دویماهی بهێت، دڤێت مزگینی بۆ هەمی مللەتان بهێتە راگەهاندن.\nدەمێ هەوە دبەن دا رادەست بكەن، بەری هنگی خەمێ نەخۆن كا دێ چ بێژن، لێ ل وی دەمی وێ بێژن یا بۆ هەوە دهێتە دان، چنكو نە هوینن ئەوێ دئاخڤیت، لێ گیانێ پیرۆزە.\nو دێ ژ بەر ناڤێ من كەربێن هەمیان ژ هەوە ڤەبن، لێ یێ تا دویماهیێ خۆ راگریت، ئەو دێ قورتال بیت.\nدەمێ هوین ‹پیساتیا وێرانكرنێ›[a] دبینن یا ئامادەیە ل وی جهێ چێنابیت لێ بیت» (بلا خواندەڤان تێبگەهیت) «هنگی بلا ئەوێن ل دەڤەرا یەهودیایێ بڕەڤنە چیایان.\nئەوێ ل سەر بانی بیت، دەمێ دهێتە خوارێ بلا نەچیتە د خانی ڤە دا تشتەكی ژ مالا خۆ ببەت\nو ئەوێ ل ناڤ زەڤیێ بیت، بلا ڤەنەگەڕیێت دا كوركێ خۆ ببەت.\nل وان رۆژان، نەخوزیكێن ژنكێن دووگیان و شیردەران.\nنڤێژان بكەن دا ئەڤە نەكەڤیتە زڤستانێ،\nچنكو ل وان رۆژان دێ تەنگاڤیەكا وەسا روی دەت، كو وەكو وێ هەر ژ دەستپێكا جیهانا خودێ ئافراندی و هەتا نوكە روی نەدایە و چ جاران روی نادەت ژی.\nئەگەر خودانی ئەو رۆژ كورت نەكربان، كەس قورتال نەدبوو، لێ ژ بەر وان بژارەیێن وی هەلبژارتین، وی ئەو رۆژ كورت كرینە.\nهنگی ئەگەر ئێكی گۆتە هەوە: ‹ئها ئەڤە مەسیح یێ ل ڤێرێ!› یان ژی ‹ئها ئەڤە یێ ل وێراهە!› باوەر نەكەن.\nچنكو دێ مەسیحێن درەوین و پێغەمبەرێن درەوین دیار بن و دێ نیشانان دیار كەن و مەندەهۆشیان كەن، داكو، ئەگەر د شیان دا با، هەلبژارتیێن خودێ ژی د سەر دا ببەن.\nئەڤجا هشیار بن! من پێشوەخت هەمی تشت گۆتنە هەوە.\nد وان رۆژان دا، پشتی وێ تەنگاڤیێ،\n‹رۆژ دێ هێتە تاری كرن\nو هەیڤ رۆناهیا خۆ نادەت،\nستێر دێ ژ ئەسمانی رژیێن\nو هێزێن ل ئەسمانان دێ هێنە تێكهەژاندن.›[b]\nهنگی دێ بینن كوڕێ مرۆڤ ب هێزەكا زۆر و مەزناهی د ناڤ عەوران دا یێ دهێت.[c]\nهنگی دێ فریشتەیێن خۆ هنێریت و هەلبژارتیێن خۆ ژ هەر چوار كوژیێن جیهانێ، ژ سەروبنێن ئەردی هەتا سەروبنێن ئەسمانی، خڕڤە كەت.\nژ دارهژیرێ فێری ڤێ نموونەیێ ببن: دەمێ چەقێن وێ دبشكڤن و بەلگ پێڤە دهێن، هوین دزانن هاڤین یا نێزیكە.\nوەسا هوین ژی، دەمێ دبینن ئەڤ تشتە روی ددەن، بزانن یا نێزیكە و ل بەر دەرگەهیە.\nراستیێ دبێژمە هەوە: ئەڤ بەرەبابە ژ ناڤ ناچیت، تاكو ئەڤ تشتە هەمی روی نەدەن.\nلێ سەبارەت وێ رۆژێ یان وێ دەمژمێرێ، كەس نزانیت، نە فریشتەیێن ل ئەسمانی و نە ژی كوڕ، لێ ب تنێ باب دزانیت.\nبنێڕن هەوە های ژ خۆ هەبیت، چنكو هوین نزانن ئەو دەم كەنگی دێ هێت.\nهەروەكو مرۆڤەكێ رێڤنگ، دەمێ ژ مالا خۆ دچیت و كارێ هەر بەنیەكێ خۆ بۆ دەست نیشان دكەت و شیرەتان ل دەرگەهڤانی دكەت كو هشیار بیت.\nئەڤجا هشیار بمینن، چنكو هوین نزانن كەنگی دێ خودانێ مالێ ڤەگەڕیێت، ئێڤاری، یان نیڤا شەڤێ، یان ل گەل بانگێ دیكلی، یان ژی سپێدێ،\nنەوەكو ژ نشكەكێ ڤە بهێت و هەوە نڤستی ببینیت.\nئەوا ئەز دبێژمە هەوە، ئەز بۆ هەمیان دبێژم: هشیار بن!»\na. 13:14 ئەوا دانیال پێغەمبەری بەحس ژێ كری. بنێڕە دانیێل 9:27؛ 11:31؛ 12:11\nb. 13:25 ئیشایا 13:10؛ 34:4؛ یۆئێل 2:10، 31؛ 3:15\nc. 13:26 دانیێل 7:13\nمزگینیا مەرقۆسی به‌شێ 14


هێرشی داگیرکاری دەوڵەتی فاشیزمی تورک – پەژاک\nهەورامان رۆڵێکی گرینگی مێژویی لە پێگەیاندنی شارستانیەتی کوردستاندا هەبووە\nهێرشی داگیرکاری دەوڵەتی فاشیزمی تورک\n513 جار بینراوە\nهێرشی داگیرکاری هێزە سەرمایەدارە جیهانیەکان بە دەستی دەوڵەتی فاشیستانەی تورک، تەنیا هێرشیک لە سەر پ ک ک نیە. ئەمە لە ڕاستیدا هێرش بۆ سەر گشت گەلانی ڕۆژهەڵاتی ناوەڕاستە. ئەم هێرشانە لە ڕاستیدا یەک لە دوایین تەقالاکانی هێزی سەرمایەداری جیهانی بە پێشەنگایەتی ئامریکایە بۆ سەر کۆی نرخ و بەهاکانی گەلانی ڕۆژهەڵاتی ناوین. دوای بنکەوتنی دەوڵەتی تورک لە حەفتانین – گارێ، هەوڵ و هاوپەیمانی ڕژێمی قڕکەری تورک لە گەڵ دەوڵەتی ئێراق و پارتی دێمۆکراتی کوردستان بۆ تێکبردنی ئیرادە و دەسکەوتەکانی کۆمەڵگای شەنگال، لە بەر هەڵوێستی بە شەرەفی گەل و ژنانی شەنگال، هەروەها هەستیار بون و خاوەنداری کردنی کوردان و تەواوی مرۆڤە دێمۆکراتیک و ئازادیخوازەکانی جیهان بۆ کورت خایەنیش بێت ڕاگیراوە. ئەم جارە ئۆپەراسیۆنی ئاواشین، زاپ و مەتینایان خستوەتە کڕیارەوە. ئەمە لە کاتێکدایە کە دوا بە دوای گوت و بێژە کۆتاییەکانی دەوڵەتی تورکیە لە گەڵ ئامریکادا ئەم هێرشانە دەستی پێکرد. ئامریکاش لە دوای دوو ساڵەوە سەر لە نوێ بە تێرۆریست ئێعلان کردنی پێشەنگانی شۆڕشی گەلانی بندەست، واتا ڕێوەبەرانی پارتی کارکەرانی کوردستانی، ئەوانی وەکو ئامانجی سەرەکی بۆ هێرش و لەناوبردن دیار کردووە. بەمجۆرەش چرای سەوزی گەشتر لە هەمیشە بۆ قڕ کردن و دەست نەپاراستنی دەوڵەتی تورکیە لە بەرانبەر گەلی کورددا هەڵکردووە.\nسیستەمی کۆنفێدراڵیسمی دێمۆکراتیک لە کەسایەتی ڕێبەر ئاپۆ و ژیانی گەریلاکانی ئازادی کوردستاندا، بووە بە بێ وێنەترین ئاڵترناتیڤ و چارەسەری قەیرانەکانی سیستەمی کەدخوار و دژە گەلانی سەرمایەدار. بۆیە بە سەپاندنی دژوارترین گۆشەگیری سەر ڕێبەر ئاپۆ و بەڕێوەبردنی شەڕی داگیرکاری بە چەپەڵترین و بێپەرواترین شێوە بۆ سەر گەریلاکانی ئازادی کوردستان بە دوای خەیاڵی خاوی تاریک کردنی گەشترین سەردەمی تێکۆشانی گەلان بۆ ژیانی ئازاد و هاوبەشدان. ئەمە لە حاڵێکدایە کە ژنان، گەلان، ڕوناکبیران و سۆسیالیستەکان لە تەواوی جیهانەوە، هەر ڕۆژە و بە خاوەنداری کردن لە ڕێبەر ئاپۆ و پەسەند کردنی ڕامانی ئازادیخوازانەی ئەو، هەڵوێستی خۆیان لە بەرانبەر ئەم هێزانەوە دیار دەکەن. هاوپەیمانی و سیاسەتی سەرتاسەری سیستەمی سەرمایەداری لە بەرانبەر ئەم حەقیقەتەی کۆمەڵگای مرۆڤایەتیدا، دەیانهەوێ ئەو شەڕەی بۆ تێکبردنی ئیرادەی ژیانی ئازاد دیار بووە، نەزانرێت. تەواوی هەل و مەیدانەکان بە تایبەتی ڕاگەیاندنەکانیان، بە ڕووی ئەم شەڕە داخستووە و دەیانهەوێت بە بێدەنگترین شێوە، دڕندانەترین شەڕی مێژوو بە سەر کوردستاندا بسەپێنن.\nهیچ نەتەوە، بیر و باوڕی و بە تەواوی جیاوازیە کۆمەڵایەتیەکانی هەرێمەکە ناتوانێت، ئەم هێرشانە دوور لە خۆی و داهاتووی ببینێت. پێویستە هەر کەس حسابی هاوپەیمانی زل هێزە جیهانیەکان، دەوڵەتە نادێمۆکراتیکە هەرێمیەکان و هەروەها ڕێکخراوە هاوپەیمان و چەتەکانی هەرێمەکە وەکو مەترسیدارترین ڕاستی لە بەر چاوبگرن. بەم پێیەش پێویستە زیاتر لە هەر سەردەمێک خاوەن لە ئیرادە و تێکۆشانی خۆیان دەرکەون و دوایین تەقالاکانی سیستەمی پاوانخوازی سەرمایەداری بێ وەڵام نەهێڵنەوە.\nئێمە وەکو کۆدار ئەم هێرشانە شەرمەزار دەکەین و بانگمان لە تەواوی کەس و ڕێکخراو و هێزە سیاسیەکانی ئێران و ڕۆژهەڵاتی کوردستان، کە بێ وچان لە تێکۆشان بۆ سەلماندنی ئیرادەی خۆیانن، لە بەرانبەر ئەم هێرشانەدا بێدەنگ نەمێنن. لاوان لە هەمو سەردەمێکی چارەنوس سازدا، دژ بە دوژمنانی گەل و ئازادی بێدەنگ نەماون و سەریان هەڵداوە. ئێمە لەم باوەڕیەداین کە بەشداری لە ڕیزەکانی گەریلا لەم سەردەمە هەستیارەدا، ڕادیکاڵترین هەڵوێستە لە بەرانبەر، تەواوی زەخت و سەرکوتەکانی سیستەمی چەوسێنەر و داگیرکەری سەرمایەداری لە بەرانبەر کۆمەڵگادا.\nکۆمەڵگای دێمۆکراتیکی ڕۆژهەڵاتی کوردستان_ کۆدار\nتاگەکان:ڕۆژهەڵاتی کوردستانکۆمەڵگای دێمۆکراتیکیهێرشی داگیرکاری


ژێدەرەکی ژ وەزارەتا دارایی بۆ ئێن ئاڕ تی ڕاگەهاند، رۆژا دووشەمبیا حەفتیا بهێت مووچەیێ جڤاتا ئاسایشێ هێتە پارڤەکرن.\nئەڤرۆ پێنجشەمبی، ژێدەرەکی ژ وەزارەتا دارایی و ئابوریا حکومەتا هەرێما کوردستانێ بۆ ئێن ئاڕ تی ڕاگەهاند، رۆژا دووشەمبیا حەفتیا بهێت مووچەیێ جڤاتا ئاسایشێ دێ هێتە پارڤەکرن.\nرۆژا ٢٥ی مەهێ، وەزارەتا ساخلەمیێ وەک ئێکەم وەزارەت، مووچەیێ مەها تشرینا دووێ ب هەمان میکانزمێن بەریا نها و بێ بڕین وەرگرت و پشترا، مووچەیێ دیوانا وەزارەتا پێشمەرگەی و لیوایێن ٧٠ و ٨٠ و وەزارەتا دارایی و وەزارەتا ناڤخۆ و ڕێڤەبەریا گشتیا رەگەزنامێ هاتە پارڤەکرن.\nدوهی چاشەمبی، مووچەیێ هەر ئێک ژ وەزارەتێن کاروبارێن شەهیدان و ئەنفالکریان و لیوایێن پەتڕۆل و گازێ و فەرماندەیێن زێرەڤانی هاتە پارڤەکرن.\nژێدەری ئاماژە ب وێیەکێ ژی کر، رۆژا پێنجشەمبی و ئێکشەمبیا حەفتیا بهێت مووچەیێ مەها تشرینا دووێ یێ وەزارەتا پەروەردە دێ هێتە پارڤەکرن.\nوی ژێدەری ڕاگەهاند، ب گەهشتنا ٢٠٠ ملیاران دێ مووچەیێ تەڤایا وەزارەتان هێتە پارڤەکرن.


پەیامی هابەشی ناوەندی لاوانی خەباتی كوردستانی ئێران و كۆمیتەی خوێندكاری سازمانی خەبات بەبۆنەی ٥ی خەرمانانەوە\nچارەنووسی خۆیان دیاری دەكەن. هەر چەند بڕیاری جەماوەر بۆ لابردنی دەسەڵاتی بنەماڵەی ئەسەد لە سوریە تائێستانه‌هاتوَته‌دى و خوێنێكی زۆر لەو پێناوەدا رژاوه,بەڵام لە ئاكامدا ئەو دەسەڵاتەش لە ناودەچێ و حوكمی كۆت و بەند لەو وەڵاتەش كۆتایی دێت.\nرووخانی رژیمی بەشار ئەسەد كاریگەری زۆری دەبێ لە سەر ورەی خەڵكی ناوچەكە وله‌به‌رانبه‌ردالاوازى دیكتاتۆرەكان،روداوه‌كان ئەوەده‌سه‌لمێنن كە لە داهاتوویێكی نزیكدا خەڵكی ئێران لە بەرانبەر رژیم رادەپەرن و بە شێوەیێكی یەكگرتووانە هەوڵ بۆ لەناوبردنی ئەو دەسەڵاتە دەدەن. خەڵكی ئێران بە هەموو پێكهاتەو نەتەوەكانیەوە هەر بە هاتنی خومەینی و دار و دەستەكەی بۆ سەر دەسەڵات، بە دەست زوڵم و نابەرابەریەوە ناڵاندویانە و لە ئێستاشدا كەوتوونە ژێر فشاری قورسی هەژاری و بێكاری و گرانیەوە. رژیم ئەو راستیە باش دەزانێ كە چیتر جەماوەری ئێران تەحەمولی ئەو هەموو فشارە ناكەن و كەڵك لە هەر دەرفەتێك وەردەگرن بۆ راپەرین و لەناوبردنی دەسەڵاتە بێ بنەما و نادەستووریەكەیان. هەر بۆیە رژیم زیاتر لە هەموو كاتێ بۆ مانەوەی پشت دەبەستێ بە هێزی سەركوت و چاوترسانی خەڵك.\nلەم هەل و مەرجەی نوێیەی كە هاتۆتە ئاراوە، لاوان و خوێندكاران ئەركێكی مێژووییان دەكەوێتە ئەستۆ و دەبێ پێشەنگ بن لە هاندان و رێكخستنی باقی چین و تووێژەكانی كۆمەڵگای كوردستان و ئێران دژ بە رژیمی دەسەڵاتداری ئاخوندی و كۆتایی هێنان بەو سیستەمە.\nهەر بۆیە دەبێ خوێندكاران و لاوانی شۆرشگێڕی كوردستان ریزەكانیان یەكخەن و رێگە بۆ ئاڵووگۆرێكی بنەرەتی لە كوردستانی ئێران خۆش بكەن و روشنبیری و هوشیاری نەتەوەیی پەرە پێبدەن. پێشرەو بن لە یەكریزی و تەبایی لە كوردستاندا.\nهەر بەو بۆنە پیرۆزەوە داوا لە لاوان و خوێندكارانی نێو ریزەكانی سازمانی خەبات ی كوردستانی ئێران دەكەین كە بە هەست كردن بە بەرپرسایەتی زیاتر لە رابردوو كار بۆ بەرەو پێشبردنی بەرنامە و پرۆژە نەتەوەیی و نیشتمانیەكانی سازمانەكەیان بكەن و لەو پێناوەدا چالاكانە هەڵسوڕێن.\nبروخێ رژیمی دیكتاتۆری ئێران و سەركەوێ خەباتی ئازادیخوازانەی سەرجەم چین و توێژەكانی كوردستان و ئێران\nهەر شەكاوە بێ ئاڵای سازمانی خەبات ی كوردستانی ئێران\nكۆمیتەی خوێندكارانی سازمانی خەبات\n٥ی خەرمانانی ٢٧١٢ كوردی\nڕێکه‌و 2012-08-26 14:38:25


سووتەمەنیی زیندەیی - ویکیپیدیا، ئینسایکڵۆپیدیای ئازاد\nسووتەمەنیی زیندەیی؛ سووتەمەنییەکە لە ڕێی پڕۆسە هاوچەرخەکانەوە لە بارستەی زیندەییەوە بەرهەم دەهێنرێت، جیاوازە لەو سووتەمەنییەی بە هۆی پڕۆسە زۆر هێواشە جیۆلۆجییەکانەوە بەرهەم دێت؛ کە پێکهاتنی سووتەمەنییە بەبەردبووەکانی وەک زەیت دەگرێتەوە، لەبەر ئەوەی بارستەی زیندەیی تەکنیکیانە ڕاستەوخۆ دەتوانرێت وەک سووتەمەنی بەکار بهێنرێت (وەک پارچە دار)؛ بۆیە هەندێک کەس هەر دوو زاراوەی بارستەی زیندەیی و سووتەمەنیی زیندەیی وەک یەک شت بەکار دەهێنن، بەڵام خۆی زاراوەی بارستەی زیندەیی ئاماژەیە بەو ماددە زیندەییە خاوەی کە سووتەمەنیی لێوە دروست دەکرێت، یان هەندێک بەرهەمە ماددەی ڕەقی گەرمیانە یان کیمیاییانە دەستکاریکراوی وەک torrefied pellets و briquettes. زاراوەی سووتەمەنیی زیندەیی زۆربەی کات بەو سووتەمەنییە شل و گازییانە دەگوترێت کە بۆ گواستنەوە بەکار دێن، بەڕێوەبەرایەتیی زانیاریی وزە (EIA) ئەم ناونانە پەیڕەو دەکات، ئەگەر بارستەی زیندەیی لە بەرهەمهێنانی وزەی زیندەیی بەکار بهێنرێت؛ دەتوانێت خێرا گەشە بکاتەوە، بەگشتی سووتەمەنییەکە وەک جۆرێکی وزەی شیاوی نوێکردنەوە چاوی لێ دەکرێت.\nپاسێک کە بە سووتەمەنیی گازی زیندەیی کار دەکات.\nوزەی زیندەیی دەتوانرێت لە ڕووەکەکانەوە بەرهەم بهێنرێت (وەک بەروبوومەکانی وزە)، یان لە پاشماوە کشتوکاڵی و بازرگانییەکان و پاشماوەی ماڵانەوە (ئەگەر پاشماوەکە بنەچەیەکی زیندەیی هەبێت)، ئەو سووتەمەنییە زیندەییانەی نوێ دەکرێنەوە؛ بەگشتی ئەوانە دەگرنەوە کە کاربۆن چەسپاندنی هاوچەرخیان تێدا ڕوو دەدات؛ کە چەشنی پڕۆسەی ڕۆشنەپێکهاتنی ڕووەک و قەوزە وردەکانە.\nهەندێک تاوتوێی ئەوە دەکەن؛ سووتەمەنیی زیندەیی دەکرێت هیچ کاربۆنێک فڕێ نەداتە هەواوە، چونکە هەموو بەروبوومەکانی بارستەی زیندەیی تا ڕاددەیەک کاربۆن پەنگ دەدەنەوە، بنەڕەتییانە هەموو بەروبوومەکان دوانۆکسیدی کاربۆن لە سووڕی سەرزەمینییەوە دەگوازنەوە بۆ کۆگەی ژێرزەمینیی ناو ڕەگەکان و خاکی دەوروبەر.\nهەر چۆنێک بێت؛ ڕای ئەوەی سووتەمەنیی زیندەیی کاربۆن فڕێ ناداتە هەواوە بەتاڵ کراوەتەوە، ئەمەش بە ڕایەکی وردتر کە دەڵێت؛ بۆ ئەوەی پڕۆژەیەکی دیاریکراوی سووتەمەنیی زیندەیی کاربۆن-بێلایەن بێت؛ دەبێت ئەو کاربۆنەی ڕژێمی ڕەگەکانی بەروبوومەکە پەنگی دەداتەوە قەرەبووی ئەو گاز دەردانانەی سەر زەوی بکاتەوە، هەموو ئەو گاز فڕێدانانەش دەگرێتەوە کە ڕاستەوخۆ یان ناڕاستەوخۆ خاک بەکار دەهێنن.\nهەندێک سووتەمەنیی زیندەیی کاربۆن بێلایەنن و هەندێک تەنانەت نێگەتیڤیشن، بەتایبەتی بەروبوومە تەمەندرێژەکان، بڕی ئەو گازەی لەژێر زەمین پەنگ دەدرێتەوە و بڕی ئەو گازانەی دەردەدرێنە بەرگەهەواوە؛ ئەوە دەستنیشان دەکەن ئاخۆ سووڕی ژیانی پڕۆژەیەکی سووتەمەنیی زیندەیی پۆزەتیڤە، بێلایەنە، یان نێگەتیڤە، سووڕێکی ژیانی کاربۆن نێگەتیڤ ڕوو دەدات ئەگەر ئەو بڕە کاربۆنەی لەژێر زەمین کەڵەکەی دەکات زیاتر بێت لەو گازانەی فڕێیان دەداتە بەرگەهەواوە، بە گوزارشتێکی تر؛ بۆ ئەوەی کاربۆن بێلایەنانە بێت؛ پاشەکەوتی کاربۆن دەبێت لە دەردانی بۆ بەرگەهەوا زیاتر بێت.\nئیثانۆڵی زیندەیی و دیزڵی زیندەیی دوو باوترین سووتەمەنیی زیندەیین، ئیثانۆڵی زیندەیی کحوولێکە بە ترشاندنی کاربۆهیدراتەکانی ناو بەروبوومە شەکری یان نیشاستەییەکان بەرهەم دێت، وەک گەنمەشامی و قامیشی شەکر. دیزڵی زیندەیی بەربڵاوترین سووتەمەنیی زیندەییە لە ئەوڕووپا، لە ڕێی پڕۆسەی transesterificationەوە لە زەیت و چەورییەکانەوە بەرهەم دێت.\nساڵی ٢٠١٨ بەرهەمیی جیهانیی سووتەمەنیی زیندەیی گەیشتۆتە ١٥٢ ملیار لیتر، ٧% لە ساڵی ٢٠١٧ زیاتر بووە، هەروەها سووتەمەنییە زیندەییەکان ٣%ی سووتەمەنی بۆ گواستنەوەی وشکانی دابین دەکەن لەسەر ئاستی جیهان، ئاژانسی وزەی نێودەوڵەتی دەیەوێت لە ساڵی ٢٠٥٠؛ زیاتر لە چواریەکی سووتەمەنیی گواستنەوەکان لە ڕێی سووتەمەنییە زیندەکانەوە دابین بکرێت، ئەمەش لەپێناو کەمکردنەوەی پشتبەستن بە نەوت، هەر چۆنێک بێت؛ بەرهەمهێنان و بەکارهێنانی سووتەمەنییە زیندەییەکان تا ئێستا بە گوێرەی خواستەکانی ئاژانسەکە نین.\nوەرگیراو لە «https://ckb.wikipedia.org/w/index.php?title=سووتەمەنیی_زیندەیی&oldid=653070»\nدواجار لە ١٢:٠٩ی ٢٨ی کانوونی یەکەمی ٢٠١٩ دەستکاری کراوە\nئەم پەڕەیە دواجار لە ١٢:٠٩ی ٢٨ی کانوونی یەکەمی ٢٠١٩ نوێ کراوەتەوە.


رێگاي ئێوه خۆڕھه ڵاتي ناوين » بایک: کورد یەکگرتوو نین\nپەکەکە لەکاتێکدا باسی یەکگرتووی کوردان دەکات کە بۆ خۆی گەورەترین ئاستەنگە لەپێش یەکگرتنی گرووپە کوردییەکان.\nجەمیل بایک سەرکردەی پەکەکە پەیامێکی بۆ کۆنگرەی نەتەوەیی کورد کە سەر بە پەکەکەیە نارد و تێدا وتوویە چوونکە لەئێستادا کوردەکان یەکگرتوو نین، بۆیە ناتوانین دەستکەوتمان هەبێت وەک ئەوەی لە شەڕی جیهانی یەکەمدا روویدا. ئەم کێشە زۆرانە بوونەتە هۆکاری ئەوەی کوردەکان کۆمەڵکوژ بکرێن. ئەگەر ئەم دۆخە درێژی هەبێت ئەوە هەرێمی کوردستانیش دەسڕدرێتەوە.\nبایک لەکاتێکدا خوازیاری یەکگرتنی کوردانە کە بە بۆچوونی زۆرێک لەکارناسان و سیاسەتوانانی کورد، پەکەکە گەورەترین ئاستەنگە لەپێش یەکگرتنی کوردان و بە کردەوەکانیان ئاسایشی خەڵکی سڤیلی کورد دەخەنە مەترسییەوە کە ئاخرین نموونەی کوشتن و برینداربوونی سەدان خەڵکی ئاسایی و سڤیلی کوردە لە سوریا کە بوونەتە قوربانی بوونی پەکەکە لەوی و شەڕی لەگەڵ تورکیا. لەلایەکی دیکەوە پەکەکە کاتێک فەرمانی بەڕێوەچوونی کۆنگرە دەدات کە لەژێر گوشاردا بێت. ئەگەر ئەو کۆنگرە نەتەوەییە بۆ هیچ پارتێکی کوردی سوریا، تورکیا، عێراق و ئێرانی تێدا نییە و بەس باڵەکانی پەکەکە تێدا بەشدار دەبن؟!\nلەسوریاش ئێستا داگیرکاری تورکیا بە بیانووی بوونی پەکەکە و باڵەزۆرەکانی درێژەی هەیە، رۆڵی پەکەکە لە هاندانی تورکیادا چییە؟ بۆ باڵەکانی پەکەکە رێگا بە پارتە کوردیەکانی دیکە نادەن چالاکیان هەبێت؟\nشایانی باسە ئەم لە کاتێکدایە کە میدیاکانی پەکەکە هەوڵ دەدەن روخسارێکی باش و لایەنگری کورد لە یەپەگە پیشان بدەن. زۆرێک لە کوردان بە تایبەت خەڵکی سڤیل قوربانی ئەم گرووپە توندوتیژ خوازە بووە. زۆرێک لە خەڵک وادەزانن بەس کوردانی سوریا بە بۆنەی بوونی یەپەگە و پێکدادان لەگەڵ تورکیا بریندار دەبن بەڵام هاوەنەکانی یەپەگە لەو پەڕی سنووریشەوە لە تورکیا کە شار و گوندەکانی کوردنشینن تا ئێستا کوژرا و بریندار بوون.\nبرچسب ها : پەکەکە , پەیەدە , تورکیا , تێرۆر , جەمیل بایك , سڤیل , یەپەگە


کۆمەڵێک کەس لەکاتی چاککردنەوەدا هیچ عەقڵیان بەکار نەهێناوە! – تۆڕی میدیایی خەڵک\nکۆمەڵێک کەس لەکاتی چاککردنەوەدا هیچ عەقڵیان بەکار نەهێناوە!\n2019/10/06 - 7:22 PM\nئەمەی خوارەوە دیمەنی کۆمەڵێک کەسە لەکاتی چاککردنەوەدا هیچ عەقڵیان بەکار نەهێناوە:\nدەستکەکەی بە عەکسەوە پێوە کردووە\n-پەنجەرەکان هەمووی ڕێکن!\n-لە پەنجەرەکەوە تەماشام بکە!\nفەڕش لە گەرماودا؟ یەکەمجارە شتی وا ببینم!\nدەرگای تەوالێتەکەم داخست\n٧ زیانی گەورە کە کەمخەوی دەتوانێت بەسەرماندا بهێنێنێت


"سه‌رۆكی حكومه‌تی هه‌رێمی كوردستان به‌رده‌وام جه‌خت له مه‌ترسییه‌كانی داعش بۆ نێرده و شانده دیپلۆماسییه‌كان ده‌كاته‌وه"\nغه‌فوور مه‌خمووری، سكرتێری گشتی یه‌كێتی نه‌ته‌وه‌یی دیموكراتی كوردستان به كوردستان 24ـی راگه‌یاند، مه‌سرور بارزانی سه‌رۆكی حكومه‌تی هه‌رێمی كوردستان به‌رده‌وام جه‌خت له مه‌ترسییه‌كانی داعش بۆ نێرده و شانده دیپلۆماسییه‌كان ده‌كاته‌وه.\nغه‌فوور مه‌خمووری راشیگه‌یاند، سێ شه‌و پێش ئه‌و هێرشه، هه‌واڵگری عێراقی خه‌ڵكی مه‌خمووری ئاگادار كردبووه‌وه داعش هاتوونه‌ته ناو ئه‌و قه‌زایه، داوا له خه‌ڵك كراوه كامێرا له شوێنه گشتییه‌كان ببه‌ستن.\nمه‌خمووری روونیكرده‌وه، ئه‌و بۆشاییه ئه‌منییه‌ی له نێوانی هێزی پێشمه‌رگه و هێزه عێراقییه‌كان هه‌یه، وای له داعش كردووه به ئازادی له‌و ناوچانه ته‌ڕاتێن بكه‌ن، داعش كێڵگه‌كانی گه‌نمه‌شامی وه‌ك حه‌شارگه به‌كار ده‌هێنێت.\nسكرتێری گشتی یه‌كێتی نه‌ته‌وه‌یی دیموكراتی كوردستان جه‌ختیكرده‌وه، كێڵگه‌كانی گه‌نمه شامی له پشت سایلۆی مه‌خموور بوونه‌ته مۆڵگه‌ی داعش، كه زۆر جار به رۆژیش له‌وێ ده‌بیندرێن، سوپای عێراقی قسه‌یان له‌گه‌ڵ ناكات.\nغه‌فوور مه‌خمووری ده‌شڵێت، له دوای رووداوه‌كانی 16ـی ئۆكتۆبه‌ر، حكومه‌تی عێراق دژی هه‌موو داواكارییه‌كانی حكومه‌تی هه‌رێمی كوردستانه، خۆشتان ده‌زانن بڕیاره‌كانی عێراق به ده‌ستی میلیشیاكانه نه‌ك حكومه‌ته‌كه‌ی.\n« سكرتێری گشتیی YNDK پێشوازی لە سەرۆکى گردبوونەوەى رزگارى عێراق دەكات شاندێكی YNDKسەردانی كۆمه‌ڵه‌ی لیبراڵی توركمان دەكات »


میوانخانەخوێ… حسن حسێن – Dengekan\nناچم و لە دوی ناگەڕێم. هەموو دونیا قسەم بۆ بکات، خۆم دەزانم دایکم رەدووی میوانەکە نەکەوتووە. بە بێ ئەوەی سەرم لەسەر شەتڵەکان هەڵبڕم، ئاوا وەڵامی مامم دەدەمەوە .\nئاخر خاوەنی ئەم عەقڵ و بیرکردنەوەیە بوویت، بۆیە حاڵی ئەم ماڵە بەم رۆژە گەییشت. ئەگەر هێندە سەرت بەسەر کتێباندا شۆڕ نەکردبایەوە و تۆڵەی کاکمت لەو میوانانە کردبایەوە، ئەوا هیچ کام لە میوانەکان چاویان نەدەبڕییە دایکت و …. مامم وا دەڵێت. من دەست لە چاندنی شەتڵەکان هەڵ دەگرم و بە تووڕەییەوە قسەکەی پێ دەبڕم.\nبەسە مامە! لەمە زیاتر ناوی دایکم مەزڕێنە. دایکم هەتک کرا. هەر لە قەهری ئەوەیش خۆی ون کرد، کە میوانەکان دڵپاکییەکەیان قۆستەوە. ئەو میوانانەی بە چاوساغی تۆ روویان لە ماڵی ئێمە کرد.\nمامم بە تووڕەییەوە ژوورەکەی دایکم بە جێ دەهێڵێت. هەفتەیەکە ژاوەژاوی دیارنەمانی دایکم نەبڕاوەتەوە. خێزان هەموو عەوداڵی دایکمن. چ جێیەک نەماوە نەیچنێ، نەخۆشخانە، پۆلیسخانە، مەیتخانە، ئوتێل، گەڕاج، پارکەکان تەنانەت بندیوار وکەلاوەکانیشی لە دو گەڕاون. یەک دەڵێ: رەدووی یەکێک لە میوانەکان کەوتووە. ئەوی دی دەڵێ: سەری خۆی هەڵگرتووە. دەڵێن کوژراوە. دەڵێن فڕێنراوە. دەڵێن و دەڵێن و دەڵێن. تەنیا من نەبێت کە خەریکم ژوورەکەی دایکم بە باخچەیەکی چکۆلە دەکەم و پەیین و شەتڵ و ئینجانەی بۆ دەبەم. هەندێك پێیانوایە ئەمە لووتکەی خەمساردیمە. هەندێکیتریش ئەمە بە سەرەتای لە دەستدانی ئاوەزم لێک دەدەنەوە.\nکاتێک دایکم لە لایەن کابرای میوانەوە دەستدرێژی کرایە سەر و هەتک کرا؛ هەمووان دەیانویست بیکوژن. تەنیا من بووم رێگریم لێ کردن و بۆ یەکەمینجار هەڕەشەی خوێنڕشتنم کرد. ئەوان دەیانووت. ئەگەر خۆی گفت و سۆزی پێی نەدا بێت، ئەوا میوانەکە ناتوانێت، دەستپێشخەری بکات. هەمووان لە ترسی بەرەورووبوونەوەی کابرای میوان، خۆیان لەوە گێل دەکرد کە ئەم میوانە ئەتوارحیزانە سڵ لە لاقەکردنی دایک و خوشکی خۆشیان ناکەنەوە.\nلە چاندنی شەتڵەکان و رێکخستنی ئینجانەکان دەبمەوە. سەرنجێکی ڕەفەکە دەدەم. پاشان پەردەی سەرتاقەکە هەڵ ئەدەمەوە و تەماشای کەلوپەلەکانی ناوی دەکەم. وەک ئەوەی ترسم لە ئاشکرابوونی نهێنییەک هەبێت، بە خێرایی پەردەکە دادەدەمەوە و ئاوڕێک بۆ دواوە دەدەمەوە.\nدایکم دەیگێڕاوە:” هێشتا تۆ لە دایک نەبوویت، لە شەوێکی ئەنگوستەچاودا ئەو میوانانە لە دەرگەیان دا. بە قسەی خۆش و شیرین دەرگەکەیان بە باوکت کردەوە. ئیدی هەر ئەو دەرگەکرانەوەیە بوو.”\nوا نیوسەدە زیاترە دەرگەی ماڵ هەر وا بە کراوەیی ماوەتەوە و دانەخراوەتەوە. میوان لەم ماڵەدا خۆیان داکوتاوە و هەر لێرەیش ژنیان هێناوە و مناڵیان خستۆتەوە. میوان ئارامی و ئۆقرەیان لەم ماڵە بڕیووە. من لە بیرم نایەت، دایکم بۆمی دەگێڕاوە، کە باوکم هەر فریای ئەوە کەوتووە نان پەیدا بکات و بە قوڕگی ئێمە و میوانەکانیدا بکات. کەچی ئەوان هێندە چاوبرسی و بێچاووڕوو بوون کەوتوونەتە دزینی مریشک، قەل و قازی ماڵە دراوسێکانیش.\nکاتێکێش میوانەکان زیادیان کرد و بەسەر دراوسێکاندا دابەش بوون؛ کۆڵانەکان و پاشان گەڕەکشاریشیان پڕ کرد. ئیدی دزییش بە شتێکی ئاسایی بوو. سەرەتا منداڵەکانیان فێرە دزین کرد. بەڵام هێشتایش هەر خواردن و خواردنەوە بەرگەی نەدەگرت. تا وای لێ هات هەموومان لەبەر خاتری میوانەکان بە ئاشکرا دزیمان لە یەکتر دەکرد. کاتێکیش سکیان تێر دەبوو، ئینجا دەکەوتنە وێزەی ژن و کچی کۆڵان و گەڕەک و چەندین منداڵی زۆڵیان پێ خستنەوە. ئێستاکە ئیدی کەس نازانێ کێ میوانە و کێش خانەخوێیە؟ کێ دزە و کێش ساحێبماڵ؟\nدەنگی قاقای میوانەکان لە هەیوانەکە دەژنەووم. ئاخۆ دەبێ بە چی پێ بکەنن؟ من لە بیرم نایەت دوایینجار کەی بوو پێکەنیم. ئاخر ژیانی من بە هۆی ئەو میوانانەوە بە تەواوی لە جدییەتدا نوقم بووە. من هەمیشە بیرم لای ئەوە بووە چۆن ئەم ماڵە لە میوان پاک بکەمەوە. دەست و دامێنی براو خوشکەکانم بووم؛ بەڵام سوودی نەبوو. هانام بۆ هاوڕێ و دراوسێکان برد تا لە کۆڵانەکە وەدەریان نێین. هەندێکیان گاڵتەیان بە قسەکانم دەهات. هەندێکیشیان رووبەڕووم دەیانووت باشە؛ تەگبیریان لەگەڵ دەکردم و پلانیان لەگەڵ دادەنام. کەچی شەوانە سفرە و خوانیان بۆ میوانەکان دەڕازاندەوە، دەبوونە ساقییان و قەحبەیان بۆ لە ژوور دەکردن.\nدەنگەدەنگ و قاقای میوانەکان لە هەیوان و حەوشە و ژوورەکانی تر نابڕێنەوە. من هێشتا لە ناوەڕاستی ژوورەکەی دایکما راوەستاوم. ژیان خۆی بە ژوورا ئەکات.\nهەر ئێستا بچۆ جانتای خۆمان و مناڵەکان بپێچەوە.\nئا، ئەی بە رۆژی رووناك؟\nخەڵک چیمان پێ ئەڵێت؟ تۆ وەکو سۆراخێکی دایکت نەکرد، ئەی چاوەڕی ناکەیت تا شوێنەوارێکی دەرکەوێت؟\nلەم قسانەداین هەست بە نەرمبوونی زەوییەکەی ژێر پێی چەپم دەکەم. شوێنپێکەم وردەوردە چاڵ دەبێت. قاچم دەجووڵێنم. بەڵام قاچم زیاتر رۆ دەچێت. هەست دەکەم توانام بەسەر قاچما نامێنێت. گڵی زەوییەکە بە تەواوی قاچم دادەپۆشێت. هەوڵێک و دووان و سییان، بەڵام سوودی نییە. وا لاقیشم لە دوی خۆی دەبات. ژیان دیمەنەکە دەبینێت، دەتۆقێت. دەیەوێت هاوکاریم بکات لە دەرهێنانی قاچ و لاقی چەپم، بەڵام بێهوودەیە. لەم کاتەیا زەلامێک، کە نازانم ئەویش یەکێکە لە میوانەکان یان خاوەنماڵە تازەکەیە، بە دەم دەنگەدەنگەکەی من و ژیانەوە خۆی بە ژوورا دەکات. ئەویش هەوڵمان لەگەڵ ئەدات. بەڵام لاقم زیاتر رۆ دەچێت و خەریکە دەگاتە ئەژنۆم. ئەو بە خێرایی تەورێک لە بەرپشتێنەکەی دەردەهێنێت و وەک ئەوەی تەوروەشاندن پیشەی بێت، بە یەک لێدان ئەژنۆم لە لاقم جیا ئەکاتەوە. بەرچاوم تاریک ئەبێت، یا تاریکی باڵ بەسەر ژوورەکەدا دەکێشێت، نازانم.\nهەفتەی رابردووە، هەر لەم ژوورەدا و لەگەڵ دایکما دانیشتووم و چا دەخۆینەوە. پێی دەڵێم حارس نیزامەدین لە پیلانێکی میوانەکان ئاگاداری کردوومەتەوە، کە بە نیازن منیش وەکو باوکم شوێنبزر کەن و (ژیان)ی هاوسەریشم وەکو تۆ هەتک بکەن.\nحارس نیزامەدین هاوڕێی دێرینی تەلەبایەتیمە. لە قۆناغی ئامادەیی، دووساڵ لەسەر یەک تەختە دادەنیشتین. هەر لەسەر ئەو تەختانە لە وانەی فیزیادا وێنەی خەونەکانمان دەکێشا. لە وانەی کیمیادا وێنەی ئازادیمان دەکێشا. لە وانەی زیندەوەرزانیدا وێنەی سنگی رووتی ژنان. لە وانەی زماندا گۆرانییە حەزینەکانمان دەنووسییەوە. بەم جۆرە بۆ هەر وانەیەک تێمایەکمان دیاری کردبوو تا وێنەکەی بکێشین یا خەیاڵەکەی بنووسینەوە. لە دوای شەشی ئامادەیی ئەو چووە کۆلیژی پۆلیس و ئێستا سەرهەنگی پۆلیسە. منیش هەموو شتێک بووم و هیچیش نەبووم. هەموو کارێکم کرد و هیچیشم نەکرد. سەرەڕای ئەو ساڵانە بەڵام لەگەڵ حارسدا پەیوەندیمان وەکو خۆی ماوەتەوە. هەر هەفتەی رابردوو بوو ئەو پێی گووتم:\nئاگاداربە میوانەکان لە بنکەی پۆلیس دۆسیەیان بۆ دروست کردوویت و بەڵگەی زۆریان لەسەرت داتاشیووە. ئەوان کاربەدەستانی وڵاتیان لە تۆ پڕ کردووە. دەڵێن تۆ هەر بەوەوە نەوەستاویت کە رێزی میوانەکان ناگریت و بەردەوام دەمەقاڵێتانە. هەروەها خەڵکی فێر دەکەیت کە ناوی ئەم شارە بۆ گەڕەکشار بگۆڕن. ئەمەیش لای ئەوان خیانەتێکی گەورەیە. چون بچووککردنەوەی شارەکانی وڵات بۆ ئاستی گەڕەکشار، سووکایەتییە بە پیرۆزییەکان. بۆیە ئاگات لە خۆت بێت.\nبەڵام ئەم شارانە هەر سیمای گەڕەکیان هەیە هەتا شار. شارنشینی و ژیانی شار لە سایەی ئەو میوانە شەلاتی و شەقاوانەدا تا ئەندازەی ژیانی ناو گەڕەکێک تەسک بۆتەوە. خەڵکی لە ترسی گێچەڵی میوانەکان ناوێرن لە نێوان ناو ئەم گەڕەکشارانەدا هاتوچۆ بکەن.\nهەتیو! من خەمی تۆمە. تۆ ئێستایش وەکو سەردەمی ئامادەیی لێی دەخوڕیت.\nدواقوم لە چایەکە دەدەم و سەرنجی دایکم دەدەم. هەرگیز ئەوم بەو ماتییە نەبینووە. منیش خەمیکی قووڵ دامدەگرێ. هەردووکمان وا تەماشای یەکتر دەکەین، وەک ئەوەی دوادیدار و دووایین نیگاگۆڕینەوەمان بێت.\nڕۆڵە گیان! من شوێنبزربوونی سەرداری ماڵەکەمم بینی و هیچم پێ نەکرا. من هەتککرانی خۆمم بینی و هیچم لە دەست نەهات. تکات لێ دەکەم با جەرگسووتانیش نەبینم. با هەتککردنی ژیانی بووکیشم نەبینم. لێرە مەمێنە و بڕۆ. دایکم بە دەم هەڵڕشتنی فرمێسکەوە وا دەڵێت.\nبۆ کوێ بڕۆم؟ چۆن تۆ بە جێ دەهێڵم؟ من بە خەمەوە وا دەڵێم.\nمنیش نامەوێ دوای تۆ لەم ماڵەدا بە بێکەسی بژیم . خۆ تۆ لێرە بیت یان نا، تازە من هەتک کراوم. دڵنیام دوای تۆ بەردەوام من و ژیان هەتک دەکەنەوە. بۆیە باشترین شت ئەوەیە بەرلە رۆیشتنت لەم ژوورەی خۆما بە زیندووێتی بمنێژیت. ئەگەر بەر لە مردنم زیندەبەچاڵم کەیت، دڵنیابە کە نامرم.\nهەفتەی رابردوو بوو هەر لەم ژوورەیا بێئەوەی کەس بزانێت دایکم زیندە بەچاڵ کرد. کارەکەم زۆر بە خێرایی ئەنجام دا. تەنانەت ماچی یەکتریشمان نەکرد، نەکا سۆزمان بجووڵێت و پلانەکەمان هەڵوەشێتەوە.\nلە شەوێکی ئەنگوستەچاودا لەگەڵ ژیان و هەردوو مناڵەکەماندا، هەر بەو دەرگەیەدا کە نیوسەدە زیاترە دانەخراوەتەوە دەچینە دەرێ. کۆڵان تاریک، گەڕەکشار کش و مات. لاقی چەپم خوێنی لێ دەچۆڕێت. بەڵام دەڕۆین، دەڕۆین و خۆشمان نازانین بۆ کوێ. مناڵەکان خەمی ئەوەیانە، میوانەکان بە دڵۆپە خوێنەکانی لاقما، شوێنپێکانمان بدۆزنەوە. بەرلین ٢٥. ٧. ٢٠٢٠\nPrevious چوار چرپە شیعر … کاوە عوسمان عومەر\nNext داهێنان …لە نێو دۆزەخدا…زیرەک وەک نموونە ! … دکتۆر مەولود ئیبراهیم حەسەن


مه‌سرور بارزانی: قەداسەتی پاپا پێزانینی هەبوو بۆ ئەو کارانەی ئێمە لە پێناو لێبوردەیی و بەیەکەوەژیان ئەنجامی دەدەین\n2020-02-23 [12:54 PM]\nسەرۆکی حکومەتی هەرێمی کوردستان لە بارەی ئەوەی هەڕەشەکانی داعش تا چەند جیددین گوتی “داعش لەناونەچووە و لەبنەڕەتەوە لەناونەبراون، لە هەندێک ناوچەی سنووری نێوان هەرێمی کوردستان و ئەوبەشەی لەژێر کۆنترۆڵی حکومەتی فیدراڵیدایە، بەردەوام تێرۆریستەکان ئامادەبوونیان هەیە و تەنانەت پەیوەندیان لەگەڵ گرووپەکانی سوریاشەوە هەیە. هەروەها لە عێراق تائێستا فاکتەرەکانی بەرهەمهێنانەوەی تێرۆر هەرماون”.\nسەرۆکی حکومەتی هەرێمی کوردستان سوپاسی پشتگیریی حکومەتی ئیتالیای کرد کە لە رووی سەربازی و بەتایبەتی راهێنان بە پێشمەرگە زۆر هاوکاریان پێشکەش کردووە . سەرۆکی حکومەتی هەرێم دەڵێ “ من لە رۆما بەرپرسانی ئیتالی دەڵێم کە پێویستە ئیتالیا وەک بەشێک لە هێزەکانی هاوپەیمانان نابێت عێراق و کوردستان بەجێبهێڵن”.\nپرسیار: چ زانیارییەکتان لە بارەی داعشەوە بە هاوڕێ ئیتالیەکانتان دا ؟\nمەسرور بارزانی: داعش بەتەواوی لەناونەچووە، ئێستا خەریکی خۆرێکخستنەوەیە، هاوکاری هاوپەیمانی نێودەوڵەتی و مانەوەیان لە ناوچەکە بۆ ئێمە زۆر گرنگە،. لە کۆبوونەوەکانماندا لە رۆما یەکێک لەو بابەتانەی باسمان کرد ئەوە بوو کە پێویستە بارودۆخی ئابووری و کۆمەڵایەتی لە عێراق چاک بکرێت لە پێناو بنبڕکردنی ئەو فاکتەرانەی یارمەتی بەرهەمهێنانەوەی تیرۆریزم بۆ ماوەیەکی درێژخایەن دەدەن. هەژاریی و پێشێلکردنی مافەکانی مرۆڤ، دەبنە هۆکاری نزیکبوونەوە لە رێکخراوە تێرۆریستییەکان و گەشەکردنیان.\nپرسیار: ماوەیەکە ئاڵۆزییەکان لە ناوچەکەتان گەیشتووەتە لوتکە، بەتایبەتی دوای کوشتنی جەنەرالی ئێرانی قاسم سولەیمانی لە لایەن ئەمریکییەکانەوە\nمەسرور بارزانی: ئاشکرایە ئەو ناوچەیەی ئێمە تێیدا دەژین ناوچەیەکی سەختە و ئاسان نییە . بەڵام دەبێت لەگەڵ رووداوەکاندا هەڵبکەین و تێیدا بژین .\nپرسیار: چۆن پەیوەندیتان لەگەڵ ئەمریکای هاوپەیمان و لە هەمانکاتدا ئێران بەڕێوەدەبەن؟\nمەسرور بارزانی : ئێران دراوسێمانە و وڵاتێکی زۆر گرنگیی ناوچەکەیە، ئەوان هەوڵ دەدەن بەرژەوەندییەکانیان بپارێزن، ئەمەریکاش هاوپەیمانمانن، لەشەڕی دژی تێرۆریزم و هەروەها دواتر بۆ سەقامگیریی ناوچەکە هاوکاریان کردووین. ئێمە لەناو ناوچەیەکداین هەزاران کێشەی هەیە، بەردەوام هەڵمانکردووە و هەر بەردەوامیش دەبین.\nپرسیار: جەنەرال سولەیمانی دانوستاندکارێکی پێداگربوو، وابزانم زۆر جار ئەوتان دیتووە؟\nمەسرور بارزانی: داعش هەڕەشە بوو بۆ ئێمە لە کوردستان، هەروەها بۆ حکومەتی بەغدا و عێراق بەگشتی. کاتێکیش بووە مایەی هەڕەشەیەکی ترسناک بۆ عێراق، لە هەمانکاتدا هەڕەشە بوو بۆ ئێرانیش کە دراوسێی ئێمەیە. بۆیە کاتێک داعش بەشێوەیەکی ترسناکانە هێرشی دەکرد، ئێران هەڵوێستی وەرگرت و پەیوەندییەکانی لەگەڵمان پتەوتر کرد . بەڵێ جەنەرال قاسم سولەیمانی چەندینجار سەردانی کردووین.\nپرسیار: بۆچوونی ئێوە لەسەر کوشتنی ئەوچییە؟ لە نێوان ئەمەریکاو ئێران کامیان هەڵدەبژێرن؟\nمەسرور بارزانی: وەکو گوتم ناوچەکەمان رووداوی زۆری تێدا روودەدەن، بەڵام ئێمە ناتوانین لێی دەربچین و جێی بهێڵین، بۆیە هەمیشە رێگاچارەیەکمان دۆزیوەتەوە.\nپرسیار: ئێوە لە حکومەتی هەرێمی کوردستان، دووساڵ لەمەوبەر کێشەیەکی جدیتان لەگەڵ حکومەتی ناوەندی لە بەغدا بۆ دروستبوو، کاتێک هەوڵتاندا رێگای جیابوونەوە بگرنەبەر. ئێستە پەیوەندییەکانتان چۆنە؟\nمەسرور بارزانی : لەگەڵ حکومەتی پێشووی بەغدا کێشەو جیاوازی سیاسیمان هەبوو. ئێستا لە بەغدا بارودۆخێکی نوێی سیاسی هەیە، ماوەیەکە بە هۆی هەبوونی ناسەقامگیریی ، چارەسەری زۆربەی کێشە سیاسییەکان خاوبووە . هەرێمی کوردستان لە دەستوری عێراقدا قەوارەیەکی جێگیرە و دانی پێدا نراوە. بۆیە دەبێت دەستوور وەکو خۆی جێبەجێبکرێت.\nپرسیار: مەبەستت لە حوکمڕانی و خۆبەڕێوەبردنی خۆتانە؟\nمەسرور بارزانی: بەڵێ ، ئێمە لە حکومەتی هەرێمی کوردستان هەندێک چاکسازی کارگێڕی و ئابووریمان دەست پێکردووە، بەتایبەتی ئەنجامدانی ئاسانکاری بۆ وەبەرهێنەرانی بیانی و باشترکردنی دۆخی ئابووری. دەمانەوێ هەماهەنگی زیاتریشمان لەگەڵ بەغدا هەبێت.\nپرسیار: بەڕێزتان لە ڤاتیکان لە لایەن پاپا فرانسیس و سەرۆک وەزیرانی ڤاتیکان پێترۆ پارۆلین پێشوازیتان لێکرا، ئەمە گرنگی پێدانێکی گەورە بوو بۆ هەرێمێکی بچووکی وەک کوردستان.\nمەسرور بارزانی: ئێمە بە قەداسەتی پاپامان راگەیاند کە پابەندین بە رێزگرتن لە ئاینە جیاوازەکان و پاراستنی مافی پەیڕەوانی ئاینەکانی وەک کریستیان و ئێزیدییەکان. ئێمە ئێستا میوانداری هەزاران پەنابەر و ئاوارە دەکەین کە لەدەست چەوسانەوە پەنایان بۆ ئێمە هێناوە ، ئێمە شانازی بە پێشوازیکردن لە زیاتر لە ملیۆنێک کەس دەکەین.\nسوپاسی قەداسەتی پاپا فرەنسیسمان کرد و داوای پشتگیریی و نزامانکرد لە پێناو ژیانێکی خۆشتر و سەقامگیریی. قەداسەتی پاپاش رێز و پێزانینی هەبوو بۆ ئەو کارانەی ئێمە ئەنجامی دەدەین.


"کرێکاران، کۆڵبەران و کوژراوان"\nبێهتاش خانى ئاباد بەڕێوەبەرى گشتى پزیشکى یاسایی پارێزگاى سنە گوتى: لە چوار مانگى ئەمساڵ، ١٦٠ کەس بە هۆى کارەساتى کارەوە بریندار بوون. لەم ژمارەیەش ١٥٦ کەسیان پیاو و ٣ کەسیان ژن بوونە.\nهێزەکان سەر بە سپاس ترۆریستی پاسداران لە سنووری “بەروێشکان“ـی بانە تەقەیان لە پۆلێک کۆڵبەر کردووە، کە لە ئاکامدا دوو کۆڵبەر به‌سه‌ختی بریندار کراون. ناوەکانی دوو کۆڵبەرە بریندارە “خەبات سادقی” تەمەن ۲۰ ساڵان خەڵکی ئاوایی درویان سەرو و “سدیق تکابی” خەڵکی شاری سەقز.\nکرێکارێک بەناوی "ئیرەج ڕەحیم پوور" خەڵکی شاری نۆدشە لەکاتی کارکردن دا، لە بینایەکی چەند نهۆمی کەوتە خوار. ئەو کرێکارە لەبەر سەختی برینەکانی لە نەخۆشخانە گیانی لەدەست دا.\nکۆڵبەرێکی کورد خەڵکی گوندی شوانکارەی جوانڕۆ بە ناوی "حوسێن سەلکانی" تەمەن ۵۱ ساڵ لەکاتی کۆڵکردن لە سنووری نەوسوو بە تەقەی ڕاستەوخۆی هێزەکانی سپای ترۆریستی پاسداران بە سەختی بریندار بووە. ناوبراو لە ناحیەی سەر و ڕوومەت زۆر خراپ پێکراوە و کاتژمێر پێنجی بەرەبەیان ڕاگوێزراوە به هۆکاری برینداربوون بۆ نەخۆشخانەی تاڵەقانی کرماشان.\nهێزەکانی سەر سنوور لە بەرزاییەکانی مەریوان تەقەیان لە پۆلێک کۆڵبەر کردووە و لە ئاکامدا کۆڵبەرێک بە ناوی "سیروان گوزاری" خەڵکی گوندی "جەژنی ئاباد" ی مەریوان که بە سەختی بریندار بووە و ڕەوانەی یەکێک لە نەخۆشخانەکانی شاری مەریوان کراوە.\nهێزەکانی سەر بە سپای ترۆریستی ڕژیم لە شوێنێک بە ناوی "قەڵوەز" سه‌ر به شاری نه‌وسوود تەقەیان لە سەرنشینانی ئۆتۆمبێلێک کرد و به‌وهۆیه‌وه منداڵێكی ته‌مه‌ن ٤ ساڵ به سه‌ختی بریندار بوو.\nکرێکارێکی کورد بە ناوی "تاهیر هاشمی"، تەمەن ٦٠ ساڵ و خەڵکی گوندی "قاپقلی" سەر بە شاری "سەلاسی باوەجانی" خاوەنی خێزان، لە ڕێگەی خۆ هەڵواسینەوە کۆتایی بە ژیانی خۆی هێنا.\n"زیندانیان و دەستبەسەرکراوان"\nسۆهەیلا حیجاب بەندکراوی سیاسیی کە لە بەندیخانەی قەرچەکی وەرامین ماوەی گیرانەکەی تێدەپەڕێنێت، بۆ ماوەی ١٠ ڕۆژە تووشی نەخۆشی گورچیلە بووە کە هەتا ئێستاش بۆ چارەسەریی پزێشکی ڕەوانەی نەخۆشخانەی دەرەوەی بەندیخانە نەکراوە، ئەمە لە کاتێکدایە کە نەخۆشخانەی بەندیخانە بڕیاری داوە کە سۆهیلا حیجاب بۆ چارەسەری پزێشکی پێویستی بە نەخۆشخانەکانی دەرەوەی بەندیخانەیە؛ بەڵام لە لایەن ئەمین وەزیری بەرپرسی بەشی چاوەدێری بەندکراوانی سیاسی ڕاگیراوە و ڕێگە بە سۆهەیلا حیجاب نەدراوە کە بڕواتە دەرەوە.\nخالێد فەریدونی لەدایکبووی ۱۳۴۶ مەهاباد، ڕێکەوت ۱۰ی مێهری ۱۳۷۹ دەستبەسەر و به تۆمەتی هاوکاریکردن لەگەڵ یەکێک لە حیزبە کوردستانییەکانی دژبەری ڕژیم، حوکمی سێدارەی بە سەردا سەپا.\nچوار ئۆتۆمبێلی هێزەکانی ئیتلاعاتی شاری سنە، ئێوارەی شەممە هەڵیانکوتایە سەر ماڵی"ئیبراهیم تاڵی مورادی"، تەمەن ٥٦ ساڵ و دەستبەسەریان کرد. هەروەتر ماڵی ناوبراو پشکنێنراوە و دەستیان بەسەر کەلوپەلی تایبەتی وەکوو مۆبایل، لاپتۆب و دەستنووس و کتێبەکانی گرتووە.\nهێزە ئەمنییەکانی شاری سەردەشت مێرمنداڵێکی ١٥ ساڵەیان بە ناوی "محەمەد فەردانی" خەڵکی میراوای ئەو شارە دەستبەسەر کردووە. هێزە ئەمنییەکان بە بێ پیشاندانی هیچ جۆرە بەڵگەیەکی یاسایی و بە لایەنگری لە حیزبێکی کوردستانی تۆمەتبار کردووە.\nهێزەکانی ئیتلاعاتی ڕژیم لە پێوەندییەکی تەلەفونیدا لەگەڵ بنەماڵە و خێزانی "یاسر مەنگوڕی" وتوویانە: یاسر لە گرتووخانە کووژڕاوە و بۆ وەرگرتنەوەی تەرمەکەی کارتی میللی و پێناسەکەی لەگەڵ خۆتان بێنن بۆ ئەم ئیدارەیە. گومانی ئەوە دەکرێ گیانلەدەستدانی" یاسر مەنگوڕی" بە هۆی ئازار و ئەشکەنجەی هێزە ئەمنییەکانی ڕژیم لە گرتووخانە بووبێت.\nدوو هاووڵاتیی کورد بە ناوەکانی "بێهرووز عەزیزی"، تەمەن ٤٠ ساڵ، کوڕی محەممەدساڵح و "ڕەسووڵ عەزیزیان"، تەمەن ٥٠ ساڵ، کوڕی محەممەد و خەڵکی گوندی "میراو"، سەر بە ناوچەی ژاوەرۆی سنە، لەلایەن هێزە ئیتلاعاتییەکانەوە دەسبەسەر و ڕەوانەی شوێنێکی نادیار کراون.\n۲۱ساڵ و ۵ ڕۆژ، بەرامبەر ۷هەزار و ۶۷۶ ڕۆژ لە بەندکرانی بێ مەرەخەسیی "سەعید سەنەگەری" تێدەپەڕێت و بە هۆی چەواشەکاری لە دۆسییەکەی هێشتا لە بەندیخانەیە."سەعید" ۳ساڵ لە حەبسی لە گرتووخانەی تاکەکەسی تێپەڕاندووە و ۱۳جار بە ئێعدامی دەستکرد ئەشکەنجه کراوە.\nلقی ١٠١ی دادگای سزادانی شاری بۆکان بە سەرۆکایەتیی دادوەر "پەیمان ڕۆستەمی" هاووڵاتییەکی کوردی بەناوی "شێرکۆ تابناک" بە ٥ مانگ بەندکران و ٧ مانگ زیندانی هەڵپەسێردراو مەحکووم کردووە.\n٥ هاووڵاتیی خەڵکی گوندی “چەقەڵی موستەفا” و ” موستەفا قارنی” بەناوەکانی “ڕامین ڕامین”، “سەردار ڕامین”، “ئەسعەد ڕامین”، “خالید ڕامین” و “داود ڕەحیمی” لەلایەن هێزەکانی ئیتلاعاتی سپای ترۆریستی پاسدارانی ئەو شارەوە دەستبەسەر و بۆ شوێنێکی نادیار گوازراونەتەوە.\nلە دەستبەسەرکرانی ئەم دواییەدا لە نەغەدە، هێزەکانی ئیتلاعاتی سپای پاسداران ئوتۆمبێلی" ئەسعەد ڕامین” یان داوەتە بەر دەسڕێژی گوولە و برینداریان کردووە و لەگەڵ برینداربوونی ناوبراو " داوود ڕەحیمی" تەمەن ۳۵ ساڵ و ژن برای " ئەسعەد ڕامین" درایە بەر دەستڕێژی گوولە و بارودۆخی تەندروستی ناجێگیر ڕاگەیێندراوە.هەروەتر "شادی ڕەحیمی" هاوژینێ ئەسعەد ڕەحیمی" بانگهێشتی ئیتلاعاتی سپای نەغەدە کراوە و لێپرسینەوەی توندیان لێ کردووە.\nهاووڵاتییەکی خەڵکی بۆکان بەناوی “جەلال وەفایی” لەلایەن لقی ١٠١ی دادگای سزدانی ئەو شارە بە سەرۆکایەتی قازی “پەیمان ڕۆستەمی” پێنج مانگ بەندکرانی بەسەردا سەپا.\nماموستا مەلا”جەبار پیشاهەنگ” مەلای ئاوایی “خانلەر” سەر بە شاری شنۆ بە دانانی بارمتە بە شێوەی کاتی لە زیندان ئازاد کرا.\nڕۆژی چوارشەممە ١٠ی خەرمانانی ساڵی ١٤٠٠ی هەتاوی، محەممەد مەمەندزادە، چالاکی مەدەنی و ژینگەیی، بەهۆی ناڕەزایەتی دەربڕین بەنیسبەت ڕاگواستنی ئاوی بەنداوی سەردەشت و کەمیی ئاوی خواردنەوەی ئە شارە، بانگهێشتی پۆلیسی فەتا کرا.\nڕۆژی چوارشەممە ١٠ی خەرمانانی ساڵی ١٤٠٠ی هەتاوی، ئەبووبەکر ئیسماعیلی، بەڕێوەبەری کاناڵی تێلێگرامیی "ڕەبەت نیوز"، بانگهێشتی پۆلیسی فەتا و لێپرسینەوەی لێ کرا.\nهاووڵاتییەکى خەڵکى بانە بە ناوى ئارمان سەنگى، یەکى خەرمانان لە لایەن هێزە سەرکوتکەرەکانى ئیتلاعاتى شارەکەوە دەستبەسەر کرا. هێشتا هۆکارى دەستبەسەرکردنەکەى دیارى نییە ولە ئیتلاعات ئازار و ئەشکەنجەى جەستەیی دراوە!\nدووبارەبوونەوەو درێژەى ئاگرکەوتنەوە زنجیرەییەکان لە زاگرۆس،مەریوان سووتایەوە و دووبارە کوێستانەکانى سەیفى ژووروو ئاگرى تێ بەردرایەوە، تا ئێستا وردەکارى و زیانەکان بەردەست نین\nدارستانەکانی ئاوایی مڕانە دەسووتێ و تا ئێستا بەردەوامە، ڕۆژانە ئاگرکە بە هەوڵ و تێکۆشانێ پارێزەرانی ژینگە ڕائەگیردرێت بەڵام دیسان شەوانە لەلایەن هێزەکانی سپای ترۆریستی پاسدارانەوە ئاگری تێ بەر ئەدرێت و تا ئێستا ڕۆبەرێکی زۆر لەو دارستانە سووتاوە.\nلە دۆڵی زنجیر (دۆڵی هەنجیر) نیزیک ئاوایی "بۆردێر" لە بەشی ژاوەرۆی سنەوە ئاگر دەستی پێ کرد و تا مەزراکانی ئاوایی"خواشت و سپی بن) بەتایبەت بەشی هانە کاکە (چەم هانە کاکە)درێژەی کێشا.دانیشتوانی ناوچەکە دەڵێن ئەو ئاگر تێبەربوونە لە ئەنقەست بووە و خراپکاری هێزەکانی سەر بە سوپای پاسدارانە.\nئەمریکا : وردەوردە بە جێگەیەک دەگەین دانووستان لەگەڵ ئێران بۆ بابەتی ناوەکی بێ ئەنجام دەبێت.\nسپای ترۆریستی پاسداران ناوچە شاخاوییەکانی هەرێمی کوردستانی بۆردومان کردووە.\nئەم هێرشە ئاسمانییانە بە بیانووی بوونی هێزی پێشمەرگەی کوردستان لەو ناوچانە بووە.\nوتەبێژی ڕێکخراوەی فڕۆکەوانیی ئێران ڕایگەیاند: لە ئێستادا عێراق، بە هیچ شێوەیەک نە لەفڕۆکەخانەی بەغدا، نە نەجەف و نه به شێوەیەکی تایبەت ڤیزا بۆ ئێرانییەکان دەرناکات. لابییەکانی وەزارەتی دەرەوەی ئێران لە هەوڵدان کە ئەم بارودۆخە بۆ ئەربەعینی حوسێنی بگۆڕن و ڤیزا بۆ ملیۆنان ئێرانی دەرکەن.\nحەسەن فیروزئابادى سەرۆکى پێشووى ستادى گشتى هێزە چەکدارەکان و ڕاوێژکارى باڵاى سەربازیی خامنەیی، کە لەم ساڵانەى دوایی گەندەڵییە ئابورییەکەى کەوتبووە سەر زمانان، کۆڕۆنا کوشتى.\nسوپاى ئیسرائیل بنکە سەربازییەکانى ناوچەى برزە و جومەیراى لە نزیک دیمەشق مووشەکباران کردووە کە لە لایەن گرووپە تیرۆریستییەکانى سەر بە ڕژیمی ئاخوندی بۆ بەرهەمهێنان و دروستکردنى چەک بەکار دەبرێن.\nدانیشتووانی گوندی "کەرێزە"ــی سەربە\nشاری سەقز، لەماوەی ۲٤کاتژمێردا تەنیا ۲کاتژمێر ئاویان هەیە ئەویش بەهۆی پیسبوون و قوڕاوی بوونەوە بۆ خواردنەوە نابێ.\nجاشێک بە ناوی ئارەش بە شمشیر هێرشی کردووەتە سەر دووکاندارێک بە ناوی فوئاد ڕەحیمی.\nجێی وەبیر هێنانەوەیە کە جاشانە لە حەسەناوا ی سنە، پتر لە سێ جاری تر، هێرشیان کردووەتە سەر خەڵکی ئاسایی و دووکاندارە ، کاسب کارەکان.\nدوای شەڕ و کێشە لەنێوان دوو بنەماڵەی کورد و تورک لە گوندی ساخسی‌تەپەی سەر بە شاری نەغەدە، پان‌تورکەکان هەوڵی چەواشەکاری دەدەن. شایانی باسە کە گوندی ساخسی‌تەپە ٧٢ ماڵە و ١٠ ماڵی تورکی تێدایە و سەدان ساڵە ئەو دوو نەتەوەیە بە شێوەی ئاشتییانە لەگەڵ یەکتر دەژین.\nخەڵکی گوندی "موچش"ی سنە پاش ئەوە زەویی و زارەکانیان لە لایەن بە کرێگیراوانی ڕژیمی ئاخوندی دەستی بەسەردا دەگیرێ، کۆبوونەوەی ناڕەزایەتییان بەڕێوەبرد.\nسێ هاوڵاتی به‌هۆی ڕووداوێکی هاتووچۆ له نێوان ڕێگای مه‌ریوان كامیاران گیانیان له‌ده‌ستدا. ئه‌م ڕووداوه له نێوان سەیارەیەکی جۆری په‌یكان و بارهه‌ڵگرێك دا ڕوویداوه.\nبە هۆیی وەڕگەڕانی ماشین لە نێو ڕێگەی سەلاسی باوەجانی بۆ پاوە دا چوار کۆڵبەر خەڵکی ئاوایی قوڵقوڵە سەر بە ناوچەی سەلاس باوەجانی بە ناوەکانی حسام عەباسی و عادڵ محەمەدی و ناسیح مەحموودی و سەباح مەحموودی بریندار بوون. حسام عەباسی بە هۆی سەختی برینەکانیەوە ڕەوانەی نەخۆشخانەی شاری کرماشان کراوە سێ کۆڵبەرەکەی تریش کە قاچ و دەستیان شکاون گوازراونەوە بۆ نەخۆشخانەی ڕەسوڵ لە شاری جوانڕۆ.\nلە ئەنجامی وەرگەڕانی پاسێک لە جادەی نێوان شارەکانی کامێران- مەریوان لە پارێزگای سنە ١٩ هاووڵاتیی سەر بە گوندێکی مەریوان گیانیان لەدەستداوە و ٩کەسیش بریندار بوون.\nڕێکه‌و 2021-09-12 02:26:59


ئەردۆغان: هەڵەكانمان ڕاست دەكەینەوە – تۆڕی میدیایی خەڵک\n2019/06/25 - 10:29 PM\nبەرامبەر، لەدەستدانی شارەوانی ئیستەنبوڵ، سەرۆككۆماری توركیا، دەڵێت، ئێمە گەلەكەمان تۆمەتبار ناكەین بەڵكو هەڵەكانمان ڕاست دەكەینەوە.\nڕەجەب تەیب ئەردۆغان سەرۆككۆماری توركیاو سەرۆكی پارتی دادو گەشەپێدان -ئەكەپە- ڕایگەیاندووە، ” ئێمە تۆمەت نادەینە پاڵ گەلەكەمان و تۆمەتباریان ناكەین، بەڵكو لێپێچینەوە لەخۆمان دەكەین و هەڵەكانمان راست دەكەینەوە”.\nئەردۆغان پیرۆزبایی خۆشی ئاراستەی ئەكرەم ئیمامۆغڵو، كاندیدی پارتی گەلی كۆماری -جەهەپە- كرد كە سەرۆكایەتی شارەوانی ئیستانبوڵی بەدەستهێنا لە هەڵبژاردنە دووبارەكراوەكەی شارەوانییەكانی توركیا.\nتوركیارەجەب تەیب ئەردۆغانهەڵبژاردنی شارەوانییەكانی توركیا\n2020/11/28 - 9:57 PM\nهێزە ئەمنییەكانی توركیا 22 هاووڵاتی عیراقییان لەویلایەتی یوزگات دەستگیركرد.\nئاژانسی ئەنادۆڵی توركی بڵاویكردەوە، ئۆپراسیۆنی دەستگیركردنەكە لەلایەن هێزەكانی دژە تیرۆری سەر بە ئاسایش بەهاوكاری نووسینگەی داواكاری گشتی و دەزگای هەواڵگری ئەو ویلایەتەی توركیا ئەنجامدراوە.\nئەوەش خراوەتەڕوو، هەڵمەتی دەستگیركردنەكە لەچوارچێوەی هەڵمەتێكی دەستگیركردن و ڕاوەدونانی گومانلێكراوان بووە لەناوەڕاستی شارەكە و دوای دەستگیركردنیان، ئەو 22 كەسە كە هەڵگری ناسنامەی عیراقی بوون، ڕەوانەی بەشی لێكۆڵینەوەی ئاسایش كراون و سەرجەم دەستگیركراوەكانیش تۆمەتبارن بە ئەنجامدانی تاوان لە عیراق و دواتر هەڵاتوون بۆ توركیا.\n2020/11/28 - 7:11 PM\nوەزیری دەرەوەی عیراق ڕایدەگەیەنێت، وەبەرهێنانی ڕوسی لەبواری وزە لەعیراق گەیشتۆتە ١٣ ملیار دۆلار و دەیانەوێت زیاتریشی بکەن.\nد.فوئاد حوسێن وەزیری دەرەوەی عیراق، بەڕووداوی ڕاگەیاند، لەسەر بانگێشتی وەزیری دەرەوەی ڕووسیا سەردانی ڕووسیایان کردووە، بەمەبەستی پتەوکردنی پەیوەندییەکانی ڕوسیا و عیراق.\nئاماژەى بەئەوەشدا، لەکۆبوونەوەکاندا باس لەکۆمەڵێک بابەتی سیاسی کرا، کە پەیوەندییان بەعیراق و ڕۆژهەڵاتی ناوەڕاست هەیە.\nباسی لەئەوەشکرد، کۆمەڵێک کۆمپانیای ڕوسی لەعیراق هەیە و وەبەرهێنانیان کردووە، وەبەرهێنانی ڕوسی لەبواری وزە لەعیراق گەیشتۆتە ١٣ ملیار دۆلار و دەیانەوێت زیاتریشی بکەن.\nئەوەشی خستەڕوو، لەڕاگەیاندن کڕینی چەک لەڕوسیا زۆر گەورەکرا، ئەگەرنا تاکو ئێستا وردەکاری ئەو بابەتە باس نەکراوە، بەڵکو وەزیری بەرگری عیراق سەردانی ڕوسیا دەکات و ئەو قسەوباسی لەسەر دەکات.


هاوبەشیکردن لەگەڵ Ipsos iSay | Ipsos iSay\nوێبسایتەکەت بکە بە سەرچاوەیەکی تری داهات\nلەڕێگەی هاوبەشیکردنەوە لەگەڵماندا، هەلی پەیوەندیکردن بە پانێڵەکەمانەوە و بەشداریکردن لە راپرسییەکاندا بەشێوازی ئۆنلاین بۆ گەورەترین براندە جیهانییەکان بۆ سەردانیکەرانی وێبسایتەکەت دەڕەخسێنیت! بەنیسبەت تۆیشەوە، بۆ هەموو سەردانیکەرێکی حەقیقی و تاقانەی وێبسایتەکەت کە خۆی لە پانێڵەکەماندا تۆمار دەکات پارە وەردەگریت.\nبۆ زانیاری زیاتر، پەیوەندیمان پێوە بکە لەڕێگەی: contactMENA@ipsosonline.com.\nدەتوانیت وەزیفەکانی وێبسایتەکەت پەرەپێبدەیت لەڕێگەی ئامرازەکانی راپرسی تایبەت بە ئێمەوە. ئێمە دەتوانین لێکۆڵینەوەی تایبەت ئەنجامبدەین لەبارەی ئەو بابەتانەوە کە زیاتر جێگەی بایەخی خۆت و سەردانیکەرانی وێبسایتەکەتن (بۆ نموونە ئەو بژاردە نوێیانە چین کە سەردانیکەران پێیانخۆشە لە وێبسایتەکەتدا بیبینن، سەردانیکەران بۆچی سەردانی وێبسایتەکەت دەکەن، هتد.) پێکەوە دەتوانین دیزاینی چارەسەرێک بکەین کە پێداویستییەکانی تۆ پڕ بکاتەوە.\nخاوەنی داتا بەیسەکان\nچاوت لەوەیە لەپەیوەندیدابیت (تفاعل) لەگەڵ بەشداربووان و ئەندامانی داتا بەیسەکەتدا؟ ئێمە دەتوانین ئامرازەکانی ئەنجامدانی ئەو کارەت بخەینە بەردەست. لەڕێگەی هاوبەشیکردنەوە لەگەڵماندا، دەتوانیت بژاردەی بوون بە بەشێک لە کۆمەڵگاکەمان بخەیتە بەردەست ئەندامانی داتا بەیسەکەت! وەکو ئەندامانی Ipsos iSay، بەشداری لە لێکۆڵینەوەی سەرنجڕاکێشدا دەکەن، خەڵاتی گەورە بەدەست دەهێنن و بەشداری لە گفتوگۆی سوودبەخشدا دەکەن. بەنیسبەت تۆیشەوە، بۆ هەموو سەردانیکەرێکی حەقیقی و تاقانەی وێبسایتەکەت کە خۆی لە پانێڵەکەماندا تۆمار دەکات پارە وەردەگریت.\nبەڕێوەبەرانی بەرنامەی وەلاء!\nئەگەر تۆ بەڕێوەبەری بەرنامەی وەلاء بیت، تیمی بیزنسی ئێمە دەتوانن یارمەتیت بدەن بۆ بەدەستهێنانی ئەوپەڕی سوود لەوە، بەمەرجێک تۆ ببیت بە هاوبەش (شريك)ی ئێمە. بۆ نموونە، ئەندامانی کۆمەڵگاکەمان دەتوانن خەڵات بەدەستبهێنن بەرامبەر بەشداریکردنیان لە راپرسییەکانماندا، دواتریش چەندبارە زیادکردنی هێز و کاریگەریی داتا بەیسەکانمان.


گیراوانی عەقیدەتی مەحکووم بە سێدارە؛ قاسم ئابەستە، کارمان شێخە و خوسەرەو بەشارەت - كۆمه‌ڵه‌ی مافی مرۆڤی کوردستان\nگیراوانی عەقیدەتی مەحکووم بە سێدارە؛ قاسم ئابەستە، کارمان شێخە و خوسەرەو بەشارەت\nڕێکەوتی ۱۴ی ڕێبەندانی ۲۷۱۹ی کوردی حوکمی ئێعدامی قاسم ئابەستە هاوڵاتی کوردی ڕۆژهەڵاتی کوردستان پێڕەوی ئایینزای سوننە، لە لایە دادگای حکومەتی کوماری ئیسلامی ئێرانەوە پەسەند و بەناوبراو ڕاگەیەندرا.\nقاسم ئابەستە ۱۶ی سەرماوەزی ۲۷۰۸ی کوردی بە تۆمەتی: “افساد فی الارض” دەسبەسەر و حوکمی بۆ دیاری کرا.\nڕێکەوتی ۱۴ی ڕێبەندانی ۲۷۱۹ی کوردی، حوکمی ئێعدامی کامران شێخە لە ڕێی پارێزەرەکەیەوە( مەحموود عەلیزاده تەباتەبایی)وە پێی ڕاگەیەندرا.\nکامران شێخە زیندانی بیروباوەڕی پێڕەوی ئایینزای سوننە ڕێکەوتی ۱۶ی سەرماوەزی ۲۷۰۸ی کوردی له لایەن هێزە ئەمنییەکانی کۆماری ئیسلامی ئێرانەوە دەسبەسەر کرا و گوازرایەوە بۆ ئیدارەی ئیتلاعاتی حکومەتی ئێران لە ورمێ و بۆ ماوەی ۸ مانگ بە تۆمەتی محاربە کەوتە بەر ئەشکەنجە و لێپێچینەوە.پاشان ڕاگواسترا بۆ زیندانی ئەوین و پاشان ڕێکەوتی ۲۵ی خاکەلێوەی ۲۷۱۱ی کوردی بۆ زیندانی ڕەجایی شاری کەرەج ڕاگوازرا.\nناوبراو لەگەڵ هاودۆسییەکانی بە تۆمەتی کوشتنی سەربازێک و مامۆستایەکی سوننە بە ناوی “عەبدولڕەحیم تینا” تۆمەتبار کران.\nڕێوڕەسمی دادگایی ناوبراو بە تۆمەتگەلی “هەوڵدان بۆ تێکدانی ئەمنیەتی نەتەوەیی، پڕوپاگەنده دژ بە دەسەڵات، ئەندامەتی لە گرووپە سەلەفییەکان” افساد فی الارض” لە لایەن لقی۲۸ی دادگای ئینقلابەوە بە سەرۆکایەتی دادوەر موقەیسە بەڕێوە چوو. ئەم حوکمە پاش ناڕەزایی دەربڕین بۆ لقی ٤۱ی دیوانی باڵای ئێران بە سەرۆکایەتی دادوەر ” ڕازینی” نێردرا. دیوانی باڵای ئێران لە کۆتایی ساڵی ۲۷۱۶ی کوردی ئەم حوکمەی پوچەڵ کرایەوە و بۆ پێداچوونەوەی دووبارە نێردرا بۆ لقی ۱۵ی دادگای ئینقلاب و لەوێ بە تۆمەتی “افساد فی الارض” و لە ژێر گوشاری ئیدارەی ئیتلاعاتی حکوومەتی ئێران لە ورمێ دیسان پەسەند کرایەوە .\nناوبراو لە گەڵ دوو کەس لە هاودۆسییەکانی بەناوەکانی “ئەنوەر خزری و خوسرەو بەشارەت” ڕۆژی ۲۸ی خەرمانانی ۲۷۱۷ی کوردی لە زیندانی ڕەجایی شاری کەرەج بۆ زیندانی ورمێ ڕاگواستران وڕێوڕەسمی دادگایی هەردووکیان ڕێکەوتی ۹ی پووشپەڕی ۲۷۱۸ لە لقی ۱۲ی پێداچوونەوە بەڕێوەچوو و لەم دادگایە کامران شێخە بە تۆمەتی کوشتنی بە ئەنقەست بە قەساس مەحکووم کرا.\nڕێکەوتی۱۴ی ڕێبەندانی ۲۷۱۹ی کوردی حوکمی ئێعدامی خوسرەو بەشارەت خەڵکی مەهاباد پێی ڕاگەیەندرا.\nئەم زیندانییە بیروباوەڕیەی پێڕەوی ئایینزای سوننە بە تۆمەتی تیرۆری مامۆستایەکی ئاینیی لە ڕێکەوتی ۱۶ی سەرماەزی ۲۷۰۸ی کوردی مەحکووم کراوە.\n← Previous حوکمی سێدارە بۆ دوو زیندانی بیروباوەڕی پێڕەوی ئایینزای سوننە؛ ئەیوب کەریمی و داود عەبدووڵاهی\nقەسری شیرین / گیان لە دەستدانی مێرمنداڵێک بەهۆی تەقینەوەی مین Next →\nئومێد سڵێمانی قۆڵ بەست کرا\nڕێگری وهێرشی پولیسی تورکیا لەڕێپێوانی ناڕەزایی دەربڕینی کوردەکان


( to be, or not to be )* چەند پەیڤێک بۆ ساڵیادی نەوشیروان مستەفا ....\nچوار ساڵ پێش ئێستا و لەرۆژی یەکەمی مردن و ناشتنیەوە، گفتوگۆ و ململانێ و شەڕ، بۆ پاراستن و مانەوە و بەرز راگرتنی مێژوی پەنجا ساڵەی خەبات و پرەنسیپەکانی فکر و کار و ئاکاری سیاسی نەوشیروان مستەفا لەگەڵ کوڕەکانی و خانەوادەکەی لە لایەک، لە لایەکیتریش لەگەڵ هەردو گروپی هاوڕێ دێرینەکانی خۆی و هاوڕێ تازەکانی کوڕەکانی ( چیا ونما ) دەستیپێکرد .\n( لەم وڵاتەدا گەندەڵی وەک خۆڵبارین وایە ! چەند خۆتی لێبپارێزی لە کونی ژورەوەش بیت لەگەڵ هەواوهەناسەدا، کەمێکت بەرئەکەوێ )، ئەو کە خاوەنی ئەم قسەیە بو ... لە دوای ناشتنی بەو خۆڵەی کە هەمو تەمەنی خۆی لێ پاراست، دایانپۆشی .\nهێشتا چلەی نەچوبو بێ گوێدانە هیچ عورف و عادەتێکی کۆمەڵایەتی هەمو موڵک و ماڵی بزوتنەوەکەیان بۆ سەر دو کوڕەکەی گواستەوە و بە ئاشکرا وتیان لە پاداشتی بەشداریکردنی لە خەباتی رزگاری گەلی کوردستاندا، ئەویش وەک سەرکردەکانیتر ئەوەی بەرئەکەوێ !! زیاتر لەوەش وتیان کەسمان ئاگاداری نەبوین و ویست و وەسیەتی خۆی بوە .\nبۆ یار و نەیار، باشترین وێستگەی ژیانی سیاسی بۆ دیراسە وناسینی نەوشیروان مستەفا ئەو سێ مانگەی بەهاری دوهەزاروشانزە و سەرەتای هاوینەکەیەتی کە ئیتر بە دوایدا، رۆیشت و جگە لە چەند دێڕێکی ناو کۆبونەوەیەکی لەندەن، بۆ هەتایە لای خەڵک دەنگی نەما .\nلەو سێ مانگەدا :\n- رێکەوتنێکی سیاسی بە بیستوپێنج خاڵ لەگەڵ( ی ن ک )دا ئیمزا کرد، وەک بنەما و نەخشە ڕێگەیەک و دوا هەوڵی خۆی بۆ چارەسەری کۆی قەیران و کێشەکانی هەرێمی کوردستان .\n- بە تۆمەتی تیرۆر ( لەدادگا و دەزگاکانی ئەو حکومەتەی کە خەون وخەیاڵ و ئەنجامی خەباتی تەمەنی سیاسی خۆی بو ، بە چنگەکڕێ دروستیکردبو، هەرواش پارێزگاری لێکردبو ) فەرمانی گرتنی بۆ دەرچو ... وەک گرنگترین روداو لە مێژوی ژیانی سیاسی و کۆمەڵایەتی خۆیدا، پێیان راگەیاند، گەورەترین کاریگەری هەمەلایەنەی لەسەر بیرکردنەوە و ڕوانینەکانی جێهێشت .\n- بارتەقای هەمو ژیانی سیاسی خۆی وەفد و نوێنەرانی وڵاتان و دیبلۆماتکاری بە نهێنی و ئاشکرا بینی .\n- فکرەی بە (مەسکەن و قەبر ) کردنی گوندێکی بناری قەندیل، پرۆژەیەکی جدی بو لە مێشکیدا، بەو مەبەستە پەیوەندی بە چەند هاوڕێیەکیەوە کرد کە شوێنی بۆ چێ بکەن، ئامادەییان دەربڕی و بەداخەوە بە بیانوی مەوعید و عیلاجی نەخۆشیەکەی کوڕەکانی لێیان تێکدا .\nهەر لەو سەروەختەدا، لە دیدارێکی نوێنەرەکانی سەفارەت و سوپا و دیبلۆماتە بەریتانیەکاندا، وەفدی میوان کتێبی ( هاملێتی شکسپیر ) یان پێشکەشکرد، لەمیانی گفتوگۆکانیشیاندا، پرسیاری پەیوەندیەکانی نێوانی خۆی و مەسعود بارزانی و ( ب گ و پ د ک )یان بە ئاراستەی پێکهاتن لێکرد . هێشتا کتێبەکەی بەدەستەوە بو بە ئاماژەیەک بۆ ناوەکەی شکسپیر، لە وەڵامدا وتی :\nپرسیاری جەوهەری ئەوەی شکسپیرە ( to be, or not to be ) .\nبەم وەڵامە کورت و پوخت و فەلسەفیە، کاک نەوشیروان وەفدی میوانی تێگەیاند، ئەوانیش بەسەرسامیەوە تێگەیشتنی خۆیان نیشاندا و پرسیاریتریان لەو بارەیەوە نەکردەوە .\nهەمو ئەو رۆژانە، وەک دوا تیری کەوان لای نەیار و دوژمنەکانیەوە ئاراستەی ئەکرا، ئەویش وەک خاڵی روبەروبونەوە و بەرگری هەمو ساڵەکانی تەمەنی سیاسی خۆی تەماشای ئەکرد .\n( هەبم یان ئەبێ نەبم ) ئەو پرسیارەی شکسپیر بو هەمو چرکەیەک بەمێشکیدا، گوزەری ئەکرد، ( ئەبێ نەمێنێ )ش ئەو بریارە بو کە پارتی و حکومەت و دادگای هەرێمی کوردستان بەرنامەیان بۆ داڕشتبو کاریان بۆ ئەکرد ...\nکاک نەوشیروان لە نێوان کەوتن و مردن یان بەپێوە وەستان و جاویدانی، دوەمیانی هەڵبژارد .\nبەڵام ئەفسوس لە دوای خۆی، چفاتی حیزبەکەی و کوڕەکانی لەمانای ئەو پرسیارە و لە مانای نەمریی تێنەگەیشتبون.\n1 چەواشەکاری راستەقینە


لەکوێ و لەڕێگەى کێوە توشى کۆرۆنا بووە؟\nجێگرى بەڕێوەبەرى گشتى تەندروستى سلێمانى رایگەیاند "توشبووە نوێکەى ڤایرۆسى کۆرۆنا لەشارى سلێمانى کاسبکارێکە و تەمەنى 50 ساڵە و بەرکەوتنى لەگەڵ کەسانى تر هەبووە".\nهێرش سەلیم، جێگرى بەڕێوەبەرى گشتى تەندروستى سلێمانى بە ناس کوردى وت " توشبووە نوێکەى شارى سلێمانى کاسبکارە لەناو بازاڕ و سەردانی مزگەوتی کردووە و ئەمشەو تیمەکانمان پشکنین بۆ چەند کەسێکی خانەوادەکەی دەکەن و دڵنیاین کەسی تریان هەیە هەڵگرى ڤایرۆسەکە بێت".\nهێرش سەلیم ئاماژەى بەوە کرد، بەهۆی تێکەڵبوونی لە کاتی کارکردن و سەردانکردنی بۆ مزگەوت مەترسیەکی گەورە لە ئارا دەبێت و ئەگەری زیادبونی رێژەی توشبون دەکرێت و دوای وەرگرتنی پشکنینەکان لە چەند رۆژی داهاتوو زانیاری زیاتر دەخەینە روو .\nبەوتەى جێگرى بەڕێوەبەرى گشتى تەندروستى سلێمانى، ئەو هاووڵاتییە دوای دەرکەوتنی نیشانەکانی ڤایرۆسەکە سەردانی مەڵبەندی تەندروستی عەلی ناجی کردووە ، پاشان دوو پشکنینی تری بۆ ئەنجامدراوە و لە نەخۆشخانەی کۆرۆنا لەسەرچنار توشبوونى بە ڤایرۆسەکە پشتڕاست کراوەتەوە.\nناس کورد زانیویەتى "سبەینێ د.سەباح هەورامى، بەڕێوەبەرى گشتى تەندروستى سلێمانى لەگەڵ وەزیری تەندروستی کۆدەبێتەوە بۆ دانانی رێکاری نوێی تەندروستی و ئاڕاستەی ژوری ئۆپراسیۆنى دەکەن بۆ ناو بازاڕ و بارودۆخی ناوبازاڕ هەڵدەسەنگێنن لە ئەنجامى دەرکەوتنى ئەو حاڵەتە نوێیەى توشبوون بە ڤایرۆسەکە لەشارى سلێمانى ولە چەند ڕۆژى داهاتوو لەو بارەیەوە بڕیارى نوێ دەردەکرێت.


پشگرتن لەبەڕێوە چوونی سمینارێکی تایبەت بەمنداڵان لە شاری سنە – زاگرۆس پۆست\nماڵەوە / کوردستان / پشگرتن لەبەڕێوە چوونی سمینارێکی تایبەت بەمنداڵان لە شاری سنە\nپشگرتن لەبەڕێوە چوونی سمینارێکی تایبەت بەمنداڵان لە شاری سنە\nچوار شه‌ممه 21 تشرینی دووه‌م 2018\tکوردستان, هەواڵ 51 جار خوێنراوه‌ته‌وه\nهێزە کانی ئیتلاعات و ئینتیزامی ڕژیم لە شاری سنە بە بیانووی نەبوونی مۆڵەتی یاسایی پێشیان بە بەڕێوەچوونی سمینارێک لە ژێر ناوی ” تاووتوێی دۆخی کۆمەڵایەتی منداڵان” گرت.\nبەپێی هەواڵی گەیشتوو بە ماڵپەاڕی هەواڵی زاگرۆس پۆست؛ دوانیوەڕۆی ڕۆژی سێ شەممە ٢٩ی خەزەڵوەر هێزە کانی ئەمنیەتی و ئینتزامی ڕژیم لە شاری سنە پێشیان بە بەڕێوەچوونی سمینارێک لە ژێر ناوی ” تاووتوێی دۆخی کۆمەڵایەتی مندڵان” گرت کە بڕیار بوو لە هۆڵی فەرهەنگی فەجر بەڕێوە بچێت،بە زەبری هێز و هەڕەشە بەشداربوانیان بڵاوە پێکرد.\nئەو سمینارە لە ژێر ناوی “تاووتوێی دۆخی کۆمەڵایەتی منداڵان”و لەلایەن کۆمەڵەی داکۆکی لە منداڵانی کار و سەر شەقام ڕێک خرابوو کە هێزە کانی ڕژیم بە بیانووی نەبوونی مۆڵەت، هۆڵی بەڕیوە چوونی سمینارەکەیان گەمارۆداوە و یەک کاتژمێر پێش دەستپێکردنی سمینارەکە، هەڵیان وەشاندەوە.\nسمینارەکە لە لایەن بەڕێوەبەرەکانی مۆڵەتی یاساییان لە ئیدارەی ئیرشادی شاری سنە وەرگرتبوو و هۆڵەکەش بە هاوئاهەنگی ئەو ئیدارەیە وەرگیرابوو.\nئەو سمینارە بڕیار بوو کاتژمێر ٥ی ئێوارەی ڕۆژی سێ شەممە لە سەر چۆنێتی پەرەسەندی دیاردەی مندڵانی کار و شەقام و کاریگەری توندوتیژی زارەکی و هەڵسووکەتی توندوتیژ لەسەر منداڵان بەڕێوە بچێت.


ھەوڵێکی نوێ ی پارتی بۆ ڕازیکردنی گۆڕان – Standard Kurd\nلەلایەن ستاندار Posted on ته‌مموز 14, 2017 ته‌مموز 15, 2017 7787 جار بینراوە 2 سەرنج\nسەرچاوەیەک لە پەرلەمانی کوردستان بە ستاندەری ڕاگەیاند پارتی لەرێگای ئەمیری کۆمەڵی ئیسلامی ھەوڵدەدات بزوتنەوەی گۆڕان ڕازیبکات بەکاراکردنەوەی پەرلەمان.\nئەو سەرچاوەیە رایگەیاند یەکێک لە بریارەکانی دواین کۆبونەوەی ئەنجومەنی سەرکردایەتی پارتی گفتوگۆی راستەوخۆ بوە لەگەڵ کۆمەڵ و گۆڕان، لەو چوارچێوەیە فازل میرانی ھەفتەی رابردوو بە فەرمانی بارزانی سەردانی ئەمیری کۆمەڵی ئیسلامی کردووە.\nلەدانیشتنەکە فازل میرانی بە عەلی باپیری راگەیاندوە پارتی لەھەولەکانی یەکێتی و یەکگرتوو بێ ئومێد بوە بۆ چاککردنەوەی دۆخی ھەرێم بۆیە بارزانی داوای کردوە ئەمیری کۆمەڵی ئیسلامی ھەوڵێک بدات بۆ رازی کردنی گۆڕان و کاراکردنەوەی بێ مەرجی پەرلەمانی کوردستان.\nبەگوێرەی سەرچاوەکەی ستاندەر ھەوڵەکە تاکو ئێستا سەرکەوتوو نەبوە و ئەمیری کۆمەڵ رایگەیاندوە بۆ چارەسەری کێشەکان پێویستە یاسای سەرۆکایەتی ھەرێم ھەموار بکرێتەوە.\nبڵاوکراوەی پێشوو“ده‌وڵه‌ت بوونی باشور به ئه‌نقه‌ردا تێپه‌ڕ نابێ، به‌ڵکو به عه‌فریندا تێپه‌ڕ ده‌بێت”\nبڵاوکراوەی نوێتربۆچی ھەر حیزبێک لە پارتی نزیک بێتەوە زەرەر دەکات؟\nجهاد خۆشناو دەڵێت:\nته‌مموز 14, 2017 له 8:37 pm\nکاتەکە زۆر دڕنگە بو کاراکردنەوەی پەرلەمان، هەوڵ بدرێت بژێوی خەڵک جارەسەر بکریت.\nچيا احمد دەڵێت:\nته‌مموز 14, 2017 له 10:51 pm\nداوا له گؤران دةكةم که پةرلةمان كارا نةكةنةوه تا مةرامى شةخصى نةيةنةدى\nوەڵامێک بنووسە بۆ چيا احمد هەڵوەشاندنەوەی وەڵام\nPosted on ئایار 17, 2020 0 19366\nPosted on ئایار 22, 2020 0 1478\nPosted on ئایار 27, 2020 0 5982


هەندرێن هەورامی : سەرۆک هۆزی بێکەسان . – WTARIKURD\nشوێن : ماڵێک .\nکات و سات : ماوەیەکی کەم پێش هەڵبژاردن .\nبابەت : پلان دانان .\n– مەردی خودا بەهێشتا نەچووە بەسەر بچێ ، وەرەو پەشیمان بەرەوە .\n– ئەوە بەڕاستە ، سەرێکە هێناومە و ناگێڕمە دواوە و تا دوایی لەسەر بڕیارەکە سورم ، کورە عالەم بە دیار چاوی ئێمەوە بوو بەپیاو و خاوەن پارە ، ئێمەش وا کوێرایمان داهات بۆ کەمێک خۆشگوزەرانی .\n– برام تۆ حەقت چییە بەسەر خەڵکەوە ، لە کەلی شەیتان وەرە خوارێ و بەزەیەکت بە خۆتدا بێتەوە ، ئەم کارە دەرنجامی باش نابێت .\n– تۆ هیچ غەمت نەبێت ، ئەگەر شتێکیش ڕوویدا ، خۆت مەکە بە ساحێبم ، نە ئەم ناسی و نەئەتناسم ، ئیتر قسەت ما .\n– بەڕاستی سەیری ، بۆ وا دەزانی من غەمی خۆمە ، سەد حەیف و مەخابن کە وا لە من تێگەیشتووی ، کوڕی باش من غەمی تۆمە نەک خۆم .\n– وازم لێ بهێنە تازە پەشیمان نابمەوە ، یان لە پڕێ دەبم بە کوڕێ ، یان ئەوەتا دەچمە ژوورەوە و ئاسودە لێی دەدانیشم ، خۆ هەزار جار لەم ژیانە کولەمەرگیەی ئێستام باشترە ، بۆیە سەری منیش و خۆتیش مەئێشێنە . بڵێ بزانم ئەوەی پێم وتی ، جێ بەجێت کرد ، کەساکانت هێنا ؟\n– کەیفی خۆتە ، چۆن پێخۆش وا بکە .. بەڵێ هەر هەموویانم هێناوە ، لە باخچەکە چاوەڕێ ڕێنوێنیەکانی جەنابت دەکەن ، زێرەکانی نەکیشمم فرۆش بۆ خەرجیەکان .\n– هەر بژی و ئافەرین ، فەرموو باڕۆینە خزمەتیان .\nبەرێزان بەخێر بێن ، لەم ساتەوە بۆ ماوەی چەند ڕۆژێک لای بەندە کار دەکەن. هەڵبەتە کارێکی قورس و سەخت نییە ، تەنها ئەوەندەیە ، ئەوەی کە پێتانی دەڵێم ، جوان بیخەنە مێشکتانەوە لە بیری مەکەن و لە ڕێنوێنیەکانم دەرمەچن ، جا ئەو کات بەدڵی خۆتان ڕۆژانە و بگرە بەخشیشیش وەردەگرن . بەڕێزان لە ڕاستیدا پڕۆژەی فیلمێکم هەیە ، ئێوەش تێیدا ڕۆڵ دەگێڕن ، لەوانیە وا بیربکەنەوە کە تا ئێستا شتی واتان نەکردوە و لەوانەیە نەتوانن ئەرکەکەتان باش بەجێبهێنن . نا نا وا نییە ئێوە هەڵەن ، ڕۆڵگێرانەکانتان زۆر ئاسانن و پێویست بە هیچ نگەرانیەک ناکات . ئادەی ئەم دوانەتان وەرنە پێشەوە ، ئێوە ڕۆڵی دوو پیاو ماقوڵ دەگێڕن و سەرپا بەرگی کوردی دەپۆشن . تۆش ڕۆڵی پیاوی ئاینیت لێ دێت . ئەم دوانەشتان ڕۆڵی کەسانی پسپۆڕ و خاوەن بڕوانامەی بەرز دەبین . ئێوەش ، نا نا تۆ نا ، ئەم دوو بەڕێزە دەڵیم ، ئێوە ڕۆڵی دوو گەنجی مۆدێرن و پێشکەوتنخواز دەبین . ئەم خانمەش ڕۆڵی داکۆکیکار لە مافی ژنان دەگێرێت . زۆر باشە ئەم سیانەتان بەم شان و شەوکەت و بەژن و باڵایەتانەوە دەبنە پاسەوانی بەندە و لەو هەموو شوێنێک و لە هەر کات و ساتێکدا ، تەنانەت لە کاتی خەو و چوونە توالێتیش لەگەڵم دەبن . جا ئێستە کە هەر کەسە و ڕۆڵی خۆی زانی بە باشی گوێم لێ بگرن ، ئێوە بەگویڕەی ڕۆڵگێڕانەکانتان بە تەنیا خۆ دەنوێن و هیچ شتێکتان لەدەمەوە دەرناچێت و واتا تەنها جستەتان ڕۆڵ دەبینێت و هیچ تر ، جا خۆ ئەگەر ناچاریش بوون و یان پرسیاریان لێکردن ، ئەو کات تەنها دەڵێن : لە حزوری بەرێزمان سەرۆک هۆزی بێکەسان ” کە بەندە ڕۆڵەکەی دەگێڕم ” ئێمە نادوێین و بەرێزیان سەروەر و سەرۆکمانە و قسەی ئەو قسەی ئێمەیە . بەم شێوەیە پێکەوە ڕۆڵی ئەندامانی هۆزێک دەگێرێن کە هەموو چین و توێژێک لە خۆ دەگرێت .\nدیمەنی دووەم .\nشوێن : دادگا .\nتۆمەت : قۆڵبڕین ، ساختەکار و پارەخواردن .\nتۆمەتبار : سەرۆک هۆزی بێکەسان .\nسکاڵاکار : چەندین پارت و لایەنی سیاسی .\nکات و سات : ماوەیەکی کەم پاش هەڵبژردن .\nئایا هەموو ئەو تۆمەتانەی دراونەتە پاڵت لە قۆڵبڕین ، ساختەکاری و پارەخواردن پشتڕاست دەکەیتەوە ، پێشمان بڵێ ، ئەو کەسانەش کێ بوون کە هاوکارت بوون ؟\nقوربان گیان ، لە بارەی تۆمەتەکانەوە وەلامم هەم بە بەلێ و هەم بە نەخێرە ، لە بارەی هاوکارەکانیشمەوە خودی سڵاکارە بەڕێزانەن .\nیانی چی ئەم جۆرە وەڵامێکە ؟! بەڕێکی و ڕوونی وەڵاممم بدەرەوە ، دەچیتە ژێر بای تۆمەتەکان یان ؟ چۆ دەبێت کەسێک سکاڵات لێ بکات و هاوکات هاوکاریشت بووبێت؟\nگەورەم ،ئەوەی ئەم بەڕێزانە دەیلێن هەمووی ڕاستە ، بەڵام ئەم خودی خۆیان کە ئێستە لێرەن و سکاڵایان لە دژم بەرزکردۆتەوە هۆکاری ئەوە بوون کە پەنا بۆ وەها پلانە بەرم .\nبەردەوام بە .\nتەمەنم نزیکەی 40 ساڵێک دەبێت و لەوتەی هەم ناوخۆشی و چارەڕەشی و مەینەتی بەشم بووە . بەهۆی ئەوەی ڕەحمەتی باوکم کەسێکی خەباتکار و نەتەوەیی بوو ، هەر ماوەیەک ماڵمان لە شوێنک بوو و تەنانەت نەشمتوانی خوێندنەکەم تەواو بکەم ، بۆیە هەر لە تەمەنی مێرمنداڵیەوە هەتا ئێستا سەرقاڵی کاری تاقەت پڕوکێنم و کارێک نەماوە نەمکردبێت و وێرای ئەوەش هیچم بە هیچ نەکردوە . بەڕاستی ئیدی لە ژیان وەڕەس و بێزار ببووم و خۆزگەم بەمەرگ دەخواست . خۆت دەزانی لە ماوەی ڕابردودا هەڵبژاردن بەڕێوەچوو ، پارت و لایەنەکانی بەشداری هەڵبژرادن بەدیار چاوی ئێمەومانانی بێکەس و هەژاروە ، زەوی ، ماشێن ، دەمانچە و پارە و پولێکی زۆریان بەسەری خەڵکیدا ” هەڵبەت مەبەستم لە خودا پێداوەکانە ” دابەش دەکرد . وەک بڵێی ، پارە و سامانی ئەم وڵاتە بە ڕەنجە شانی باوانیان بۆیان پەیدا کرابێت تەخشان و پەخشانیان دەکرد . لەم نێوەندەشدا کەسانی قوڕبەسەری وەک من ، زڕتەی چاومان دەهات و دەتوت هاوڵاتی ئەم نیشتمانەش نیین و وەک نەبوو لێمان دەڕوانرا . ئیدی گەورەم منیش هەستام ئەم پالانەم داڕشت و وەک سەرۆک هۆزی بێکەسان ئەو بەڕێزانەم وەدوای خۆم خست کە وایان دەزانی لە فیلمدا بەشداری دەکەن ، جا بێ ئەوەی ئەمیان بەویان بزانێت پارت بە پارت و لایەن بە لایەنم بەسەر دەکردوە و بەناوی سەرۆک هۆزی بێکەسانەوە بەڵێنم دەدانێ لە هەڵبژردندا بە خۆم و هۆزمەوە دەنگیان پێ بدەین ، خوا هەڵناگرێت ئەوانیش زۆر بە گەرمی پێشوازیان لێ دەکردین و فرە دەست و دڵبازانەش پارە و دیاری زۆریان پێ بەخشیم . جا قوربان گیان ئێستا خۆت دادوەری و بڕیار بەدەست ، بە پیرۆزی پیشەکەت سوێندت دەدەم ، من تاوانبارم یان ئەمانە ، یانی هەرکەس لەم وڵاتە پشتوپەنایەکی نەبێت ئیدی دەبێت بەدەردی ئێمە و مانان بچێت ، ئەی کوا دادپەروەری ، ئەی کوا پاداشتی ئەوانەی لە پێناوی ئازادی و خۆشبەختی ئەم خاک و خەڵکە سەریان نایەوە ، ئەی کوا ماف و بەشی ئەو خەڵکە هەژار و نەدارە لەو هەموو خێر و بێرەیە وڵات ؟!\nبرۆکسل / بەلجیکا


ئاڵنگارییەکانى بەردەم رێککەوتنى سەخت\nبۆ یەکەمجار لە دوا ڕوخانى ڕژێمى سەدام حسێن ئاڵاى عێراق لە قەزاى شنگال هەڵکرا و سوپا بڵاوەى پێکرا، ئەوەش دواى ئەوەى یەک لەدواى یەک ئاڵاى گروپە چەکدارییە جیاجیاکان داگیرا.\nرۆژى (9ی تشرینی یەکەمی 2020) هەرێمى کوردستان و بەغدا لەسەر ئاساییکردنەوى رەوشى قەزاى شنگال و دەوروبەرى ڕێککەوتن. بەپێى ڕێککەوتنەکە هێزە فیدراڵیەکان دۆسیەى ئەمنى ناوچەکە دەگرنە دەست، بەڵام ئەوەش پێویستى بە ڕێکەوتن بوو لەگەڵ ئەو گروپە چەکداریانەى لە ناوچەکەدا بونیان هەیە بەتایبەتى پارتى کرێکارانى کوردستان "پەکەکە".\nئاژانسى ئەسۆشیەیتد پرێس لە ڕاپۆرتێکدا کە ناس کورد بەدواداچونى بۆ کردووە (پێنج شەممە 24ى کانونى یەکەمى 2020) بڵاویکردوەتەوە، لە شاخەکانى شەنگال گەریلاکانى پەکەکە ماون. مولازم عیماد حسێن لە سوپاى عێراقى دەڵێت "کێشەمان لەگەڵ پەکەکە هەیە، لەسەر کشانەوەیان ڕێککەوتوین بەڵام هەندێک لە چەکدارەکانیان پابەند نابن".\nبەپێی راپۆرتەکە، گەیشتن بە ڕێککەوتن سەخت بوو، جێبەجێکردنیشى چەندین کێشە و ئاڵنگاریی نوێى هێناوەتە ئاراوە، شارەزایان باسلەوەدەکەن کە تەنها گۆڕینى ئاڵا بۆ چەسپاندنى یاسا لە شنگال بەس نییە.\nئێزیدییەکان کە لەلایەن داعشەوە کۆمەڵکوژیان بەرامبەر کرا و ژمارەیەکى زۆریشیان دەستگیر کران و وەک کۆیلە مامەڵەیان لەگەڵ کرا متمانەیان بە دەسەڵاتدارانى عێراق نییە، پێیان وایە کە دەستبەرداریان بووە لەبەرامبەر دڕەندەیى ڕێکخراوى داعشدا، هەروەها ئێزدییەکان بەهۆى لاوازى حکومەتى ناوەندەوە لە هەندێک لە میلیشیاکان دەترسن بەتایبەتى ئەوانەى لە ئێرانەوە نزیکن.\nدواى هێرشەکانى داعش زیاتر لە 200 هەزار هاوڵاتى ئێزیدى ئاوارەبوون، لە نێوان مانگەکانى حوزەیران بۆ ئەیلول، 21 هەزار و 600 کەس گەڕاونەتەوە ئەوەش لەچاو مانگەکانى پێشودا زۆرترین بووە، بەڵام بە تەنها گەڕانەوە کێشەکانیان چارەسەر ناکات و ئێستاش زۆرینەیان لە شۆکێکى گەورەدا دەژین.\nژمارەیەکى زۆرى ئێزدییەکان زۆرینەى ئەندامانى خێزانەکانیان و خزم و کەسوکار و تەنانەت دراوسێکیانیشیان لەدەستداوە، هەندێکیش تا ئێستا بەدواى سۆراغى کەسوکارە بێسەروشوێنەکانیانەوەن، زۆرینەى دانیشتوانەکە گوێ بە ڕێککەوتن نادەن و بە هیچ شێوەیەک دڵخۆشیان ناکات و ئاماژە بەوەدەدەن "ئایا ڕێکەوتن کەسوکار و خێزانەکانیان کە بوونە قوربانى بۆ دەگێڕێتەوە؟".\nشێخ نایف ئیبراهیم یەکێک لە شێخەکانى ناوچەکە دەڵێت، "لەگەڵ ئێزدیەکان وەک برا دەژیاین بەڵام ئێستا لێمان دوردەکەونەوە، ئەوان چیتر ناتوانن جیاوازى لەنێوان مەدەنییەکان و ئەندامانى ڕێکخراوى داعشدا بکەن".\nژمارەیەکى زۆرى ئێزدیەکانیش دراوسێ عەرەبەکانیان بە پشتگیرى کردنى ڕێکخراوى داعش تۆمەتباردەکەن و لەماوەى ڕابردوشدا شەڕى نێوان عەرەبە سوننەکان و گروپە چەکداریە ئێزدییەکان ڕویدا و ژمارەیەک عەرەبى سوننە کوژران.\nتەنانەت بەشێکى زۆرى ئێزدییەکان چیتر متمانەیان بە هێزەکانى پێشمەرگە نەماوە. زێدان خەڵەف کە جوتیارێکە دەڵێت، حەوت ساڵ کۆنترۆڵى ناوچەکەیان بەدەستەوەبوو هەرگیز بۆ ڕۆژێکیش نەیانزانى کە کێ دەسەڵاتى هەیە و فەرمانڕەوایى دەکات.


📊 43 خێزانی زیانلێکەوتووی بومەلەرزکەی دەربەندیخان قەرەبوو دەکرێنەوە Anket ve istatistik\n📅 Da eklendi Jul 9 2018 2:49PM\n👁 Bu başlık 2,219 defa görüntülendi\nئەمڕۆ شاندێکی حکومەتی عێراق سەردانی دەربەندیخانی ک [ Daha... 👁] ✖ ✖ ✖ 0 1 ✔ 95% ✍ H.B. 9-7-2018 14:49:16\n📊 ئاستی ئاو لە هەردوو بەنداوی دوکان و دەربەندیخان ئاشکرا دەکرێت Anket ve istatistik\n📅 Da eklendi Apr 27 2018 12:14PM\n👁 Bu başlık 2,613 defa görüntülendi\nئاستی ئاو لە بەنداوی دوکان بەرزدەبێتەوە و بەهۆی کە [ Daha... 👁] ✖ ✖ ✖ 0 0 ✔ 91% ✍ N.I. 27-4-2018 12:14:06\n📊 ئاستی ئاوی دەربەندیخان 13 مەتر دابەزیوە Anket ve istatistik\n📅 Da eklendi Jun 6 2018 1:55PM\n👁 Bu başlık 1,961 defa görüntülendi\nئاستی ئاو لە بەنداوی دەربەندیخان بەراورد بە ساڵی ر [ Daha... 👁] ✖ ✖ ✖ 0 0 ✔ 95% ✍ H.B. 6-6-2018 13:55:29\n👁 Bu başlık 2,557 defa görüntülendi\n📊 ئاماری شەش مانگی رابردوی نەخۆشخانەی گشتی دەربەندیخان Anket ve istatistik\n📅 Da eklendi Jul 23 2013 9:27PM\nئا: دڵشاد ساڵح سەربەست نامیق بەریوەبەری ئاماری نە [ Daha... 👁] ✖ ✖ ✖ 0 0 ✔ 65% ✍ H.B. 23-7-2013 21:27:50\n📝 بۆ هاوڵاتیانی شاری دەربەندیخانی خۆشەویست Belgeler\n📅 Da eklendi Mar 25 2020 10:18PM\nبۆ هاوڵاتیانی شاری دەربەندیخانی خۆشەویست بەرێزان/ [ Daha... 👁] ✖ ✖ 0 4 ✔ 99% ✍ S.E. 25-3-2020 22:18:35\n📊 بەرهەمهێنانی کارەبا لە بەنداوی دەربەندیخان دوو هێندە زیادیکردووە Anket ve istatistik\n📅 Da eklendi Dec 12 2018 10:01AM\n👁 Bu başlık 1,590 defa görüntülendi\nبەهۆی ئەو شەپۆلە بارانبارینە چڕەی چەند ڕۆژی ڕابردو [ Daha... 👁] ✖ ✖ 0 1 ✔ 99% ✍ N.I. 12-12-2018 10:01:56\n📊 بەشی یەکەمی ڕێگای مەرگ کەلار - دەربەندیخان تەواو بووە و بەردی بناغەی بەشی دووەمیش دانرا Anket ve istatistik\n📅 Da eklendi Mar 11 2018 9:42PM\n👁 Bu başlık 2,050 defa görüntülendi\nدواڕۆژ، دەشتی ئەنوەر وتەبێژی ئیدارەی گەرمیان ئاشک [ Daha... 👁] ✖ ✖ ✖ 0 0 ✔ 95% ✍ H.B. 11-3-2018 21:42:12\n🔣 بەنداوی دەربەندیخان Genel\n📅 Da eklendi Jan 28 2009 4:52PM\n👁 Bu başlık 13,393 defa görüntülendi\nبەنداوی دەربەندیخان (65کم باشوری رۆژهەڵاتی سلێمانی [ Daha... 👁] ✖ ✖ 4 0 ✔ 80% ✍ H.B. 28-1-2009 16:52:11\n📷 بەنداوی دەربەندیخان لە سەرەتای دروستبوونیدا Resim ve tanım\n📅 Da eklendi Jun 23 2012 9:36PM\n👁 Bu başlık 8,483 defa görüntülendi\n... [ Daha... 👁] ✖ ✖ 3 0 ✔ 78% ✍ H.B. 23-6-2012 21:36:36\n| Sayfa oluşturma süresi: 5,024 saniye!


箴言 16 CCB – پەندەکانی سلێمان 16 KSS | Biblica\n箴言 16 CCB – پەندەکانی سلێمان 16 KSS\nپەندەکانی سلێمان 16:1-33\n1پلانەکانی دڵ هی مرۆڤە،\nبەڵام وەڵامدانەوەی زمان لە یەزدانەوەیە.\n2هەموو ڕێگاکانی مرۆڤ لەبەرچاوی خۆی بێگەردن،\nبەڵام یەزدان پاڵنەرەکان هەڵدەسەنگێنێت.\n3کارەکانت بە یەزدان بسپێرە،\nپلانەکانت جێگیر دەبێت.\n4یەزدان بۆ مەبەستی خۆی هەموو شتێکی دروستکردووە،\nتەنانەت بەدکاریش بۆ ڕۆژی بەڵا.\n5یەزدان قێزی لە هەموو دڵ بەفیزێکە،\nبێگومان سزادانی لەسەر تێناپەڕێت.\n6بە خۆشەویستی نەگۆڕ و دڵسۆزی کەفارەت16:6 ئەم قوربانییەی کە تووڕەیی خودا لادەدات. بۆ تاوان دەکرێت،\nبە لەخواترسیش دوورکەوتنەوە لە خراپە.\n7ئەگەر ڕەفتاری مرۆڤ مایەی ڕەزامەندی یەزدان بێت،\nوا دەکات تەنانەت دوژمنەکانیشی لەگەڵیدا ئاشت ببنەوە.\n8باشترە کەمت هەبێت بە ڕاستودروستییەوە\nلەوەی داهاتێکی زۆری بە ناڕەوا.\n9دڵی مرۆڤ پلان بۆ ڕێگای خۆی دادەنێت،\nبەڵام یەزدان هەنگاوەکانی ئاراستە دەکات.\n10قسەی پاشا وەک سروشە16:10 فەرموودەیەکی خودایە کە لە ڕێگای ڕۆحی پیرۆزەوە بۆ مرۆڤ هاتبێت.،\nدەبێ لە دادوەریدا دەمی ناپاکی نەکات.\n11قەپان و تەرازووی دادپەروەر لە یەزدانەوەیە،\nهەموو کێشێکی ناو کیسە کاری ئەوە.\n12قێزی پاشایان لە خراپەکردنە،\nچونکە بە ڕاستودروستی تەخت دەچەسپێت.\n13ڕەزامەندی پاشایان لێوی ڕاستودروستە،\nکەسی ڕاستگۆیان خۆشدەوێت.\n14تووڕەیی پاشا وەک فریشتەی مەرگە،\nبەڵام کەسی دانا هێمنی دەکاتەوە.\n15ڕووناکی ڕووی پاشا ژیانی تێدایە،\nڕەزامەندیشی وەک هەورە بارانی بەهارە.\n16دەستکەوتنی دانایی چەند لە زێڕ باشترە،\nدەستکەوتنی تێگەیشتنیش لە زیو پەسەندترە.\n17ڕێگای سەرڕاستان دوورکەوتنەوەیە لە خراپە،\nئەوەی ڕێگای خۆی بپارێزێت گیانی خۆی دەپارێزێت.\n18لەپێش شکان لووتبەرزییە،\nلەپێش ڕووخانیش ڕۆحزلییە.\n19باشترە بێفیز بیت و لەگەڵ ستەملێکراوان بیت،\nلە دابەشکردنی دەستکەوت لەگەڵ لووتبەرزان.\n20ئەوەی بایەخ بە ئامۆژگاری بدات چاکەی دەست دەکەوێت،\nئەوەی پشت بە یەزدان ببەستێت خۆزگەی پێ دەخوازرێت.\n21ئەوەی لە دڵدا دانا بێت پێی دەگوترێت تێگەیشتوو،\nشیرینی لێوەکانیش فێربوون زیاد دەکات.\n22وریایی سەرچاوەی ژیانە بۆ خاوەنەکەی،\nبەڵام گێلەکان بە گێلایەتی خۆیان سزا دەدرێن.\n23دڵی کەسی دانا ڕێنمایی دەمی دەکات و\nبەسەر لێوان فێربوون زیاد دەکات.\n24قسەی جوان شانەی هەنگوینە،\nبۆ دەروون شیرینە و بۆ ئێسک چاکبوونەوەیە.\n25ڕێگا هەیە لەبەرچاوی مرۆڤ ڕاست دیارە،\n26نەوسی کرێکار بۆ خۆی ڕەنج دەدات،\nبرسیێتییەکەی پاڵی پێوەدەنێت.\n27کەسی دڵڕەش کای کۆن بە با دەکات16:27 عیبری: هەڵکەندنی خراپە. و\nلەسەر لێوەکانیشی ئاگری کڵپەدارن.\n28کەسی درۆزن دووبەرەکی دەوروژێنێت و\nدەمشڕ دۆستی نزیک لە یەکتر جیا دەکاتەوە.\n29کەسی توندڕەو دراوسێی خۆی تەفرە دەدات و\nبە ڕێگایەکدا دەیبات کە باش نییە.\n30ئەوەی چاو دەقوچێنێت پیلان بۆ درۆ دادەڕێژێت،\nئەوەی لێوی دەکرۆژێت خراپە بە ئەنجام دەگەیەنێت.\n31ڕیش سپیێتی تاجی شانازییە،\nلە ڕێگای ڕاستودروستییەوە دەستدەکەوێت.\n32ئەوەی درەنگ تووڕە بێت لە پاڵەوان باشترە،\nئەوەی بەسەر خۆیدا زاڵ بێت باشترە لەوەی شارێک دەگرێت.\n33تیروپشک هەڵدەدرێتە کۆش،\nبەڵام هەموو بڕیارێکی لەلایەن یەزدانەوەیە.\nKSS : پەندەکانی سلێمان 16


زانیارییە نهێنییەكانی ئەپڵ دزرا - تۆڕی میدیایی خەڵک\nهەڕەشەیەكى قورس لەسەر ئەپڵ هەیە\nگرووپێك چەتەی ئینتەرنێتی كە هێرشی سایبیری دەكەن بۆ سەر دامەزراوە و كۆمپانیا گەورە جیهانییەكان توانیان هێرشێك بكەنە سەر كۆمپانیای ئەپڵ.\nكەناڵی سی ئێن بی سی ئەمریكایی بڵاویكردەوە كۆمپانیای ئەپڵ بەرەوڕووی هێرشی گرووپێك چەتەی ئینتەرنێتی بووەتەوە.\nبەپێی هەواڵی ئەم كەناڵە، چەتەكان توانیویانە زانیاری مەترسیدار لە كۆمپانیاكە بدزن لە بارەی بەرهەمەكانیانەوە.\nئەم گرووپە هێرشبەرە بە ریڤیل ناسراون داوای بڕی 50 ملیۆن دۆلاریان كردووە لە بەرامبەر بڵاونەكردنەوەی زانیارییەكانی كۆمپانیای ئەپڵ كە دەستیان بەسەردا گرتووە.\nئەم هێرشەی چەتەكان لە ئەم هەفتەیەدا بە پەرەسەندنێكی گەورەی چەتەكانی ئینتەرنێتی دەزاندرێت.\nشارەزایەك بۆ كەناڵە ئەمریكاییەكە دەڵێت: ئەم گرووپە روسیاین رووبەڕووی كۆمپانیا گەورەكان دەبنەوە لە جیهاندا، ئەوان لیستی درێژخایەنیان هەیە لە هێرشەكانی سەر كۆمپانیا خۆرئاواییەكاندا.


كازمی سوورە لەسەر ئەنجامدانی هەڵبژاردن لە وادەی خۆیدا – Politic Press\nكازمی سوورە لەسەر ئەنجامدانی هەڵبژاردن لە وادەی خۆیدا\nمستەفا كازمی سەرۆك وەزیرانی عێراق، سووربوونی حكومەتەكەی لەسەر ئەنجامدانی هەڵبژاردنی پێشوەختە لە 6ی حوزەیرانی داهاتوو دووپاتكردەوە و بەدواداچوونی كرد بۆ دوایین هەنگاوەكانی كۆمسیۆنی باڵای سەربەخۆی هەڵبژاردنەكان.\nرۆژی یەك شەممە نووسینگەی مستەفا كازمی رایگەیاند، لە كۆبوونەوەیەكدا لەگەڵ كۆمیسیۆنی باڵای سەربەخۆی هەڵبژاردن، سەرۆك وەزیرانی عێراق دووپاتی كردەوە كە حكوومەت بەردەوامە لە پشتیوانیكردنی كارەكانی كۆمیسیۆنەكە .\nلە بەشێكی دیكەی راگەیەندراوەكەدا هاتووە، لە میانەی كۆبونەوەكەدا باس لە ئامادەكارییەكانی هەڵبژاردن كراوە بەو پێیەی حكومەت 6ی حوزەیرانی داهاتووی بۆ هەڵبژاردنی پێشوەختە دیاری كردووە.\nلە كۆبوونەوەكەدا كازمی، پشتیوانی هەنگاوەكانی كۆمسیۆنی باڵای سەبەخۆی هەڵبژاردنەكانی كرد و گوێی لە كورتەیەك لە دوایین قۆناغەكانی كاری كۆمسیۆن گرت، لە بواری تۆماركردنی قەوارە سیاسییەكان و كاندیدەكان و پرۆسەی تۆماری بایۆمەتری بۆ دەنگدەران و پاككردنەوەی تۆماری دەنگدەران.\nئامادەكارییەكانی كۆمسیۆنی باڵای سەربەخۆی هەڵبژاردن بۆ هەڵبژاردنی پێش وەختە لە كاتێكدا بەشێك لە پەرلەمانتاران و هێزە سیاسییەكان وای بۆ دەچن 6ی حوزەیرانی داهاتوو هەڵبژاردن بەڕێوە ناچێت.\nTags: عێراق مستەفا كازمی هەڵبژاردنی پێشوەختە\nسەرۆكایەتی هەرێم و فەرماندەكانی پێشمەرگە كۆدەبنەوە\nدانیشتووانی كەمپی مەخمور دژی تەلبەندكردنی كەمپەكە دەوەستنەوە\nعێراق به‌نهێنی پاره‌ی چاپكردووه\nکۆمپانیا ئەمنییەکان لە عێراق لەژێر هەڕەشەدان